Shillong: Lyngba ka jing lah kamai bun ron u Punit Bisht bad u Wanlambok Nongkhlaw ka jylla Meghalaya ka la nang jam sha ka jing jop ha ka jing ialehkai kriket pyrshah ia ka Arunachal Pradesh ha ka Ranji Trophy ka ba long ha Dibrugarh ha Assam. U Punit Bisht u la lah ban kamai haduh 250 ron na ka 263 bol katba u Wanlambok Nongkhlaw u la lah ban kamai 70 ron bad lyngba kine arngut ka Meghalaya ka la tied haduh 576 ron bad hap noh 9 wikets. Ka Arunachal Pradesh ha ka jing pynphai kam shym da lah bha ban tied ron namar ka jing haph kloi noh ki wiket. Ha ba kut noh jong ka sngi ba ar ki nong tied ka Arunachal Pradesh ki la kamai 115 ron bad hap noh 5 wiket bad ka hap ban kamai sa haduh 461 ron. Na ka liang ki nong kwang bol ka Meghalaya u Chengkam Sangma u la lah ban pynhap ia ka wiket na ka bol ka ba nyngkong duh jong ka sngi bad haba kut jong ka sngi ba ar u la ioh khur 2 wiket bad ai tang 29 ron katba u Sanjay Yadav ruh u la ioh khur 2 wiket bad ai 25 ron bad u Aryan Borah u ioh khur 1 wiket bad ai 12 ron.


Nongpoh: Ka Kong I. Lyn shing, President ka Border Welfare Committee, ka la shah ktahkti ha uwei u bar jylla, uba dei u trai jong kawei ka Dhaba kaba la tip kum ka NEEPA Dhaba, kata ha ka por ba katei ka Longkmie lem bad ki dkhot jong katei ka Committee, ki dang thmu ban leit khynra ia katei ka kaba don ha Khanapara, ia kaba la suba jur ruh ba utei u trai u ju pynlong ia katei ka Dhaba kum ka ktem Awria. Katei ka jingjia shah ktah kti ia katei ka Longkmie, ka la jia hynne ka sngi ha ka por 1 baje ei ei nohphaisngi, ha kaba katei ka longkmie lem bad ki dkhot jong ka BWC, ki la leit ban pynlong ia ka jingkhynra, kata hadien ba ki la iohlum ia shibun ki jingujor na ki paidbah bad kiba la ipher ia ka rukom rukom mih jong ki kynthei hapoh katei ka Dhaba. Haba batai halor katei ka jingjia, katei ka Longkmie kaba la shah ktahkti, ka la iathuh ba ka jingthmu jong ki ban leit sha katei ka Dhaba ka long ban leit khynra bad ruh ban leit kren ia utei u Trai jong katei ka Dhaba, da ka jingthmu ban ai jingmut ia u ba um dei ban leh shuh ia katei ka kam ne ban pynlong ktem Awria ia katei ka Dhaba, namar kan ktah ia ka burom ka ijot jong ka shnong bad ruh ba kin sa mih shibun ki huri hura. Hynrei ha kaba kum katei ka por, u trai jong katei ka Dhaba, kaba kitei ki Longkmie, ki la iathuh ba u dei u Babli Boro, um shem la treh ban kren ei ei, hynrei kumta kumta hi u la shu ktahkti ia katei ka Longkmie da kaba thap na ngab. Ha katei ka por ba kitei ki Longkmie, ki leit ban khynra ha katei ka Dhaba, ki la lap ia arngut ki kynthei, katba ki shynrang kim shem la lap shuh, namar ki la phet krad na katei ka jaka, tang mar ia tip halor ka jingwan khynra jong kitei ki Longkmie. Haba iadei bad katei ka Dhaba, kitei ki Longkmie, ki la iathuh ba ki la ioh ia shibun ki jingtip halor katei ka Dhaba, ha kaba utei u Trai u la pynlong kum ka ktem Awria, nalorkata da kaba pynlong ruh kum ka jaka ban dih Kyiad. Tang mar ia tip halor katei ka jingjia, ki Pulit ka Khanapara Police Station, ki la hiar mar mar sha katei ka jaka, na ka bynta ban tehlakam ioh mih kino kino ki huri hura ha katei ka jaka. Haba iadei bad katei ka jingjia, na ka liang ka Kong I. Lynshing, ka la ujor da ka Ejahar pyrshah ia u trai jong katei ka Dhaba, namar ka jingktahkti pyrshah ia ka bad ha kajuh ruh ka por ka la kyntu ia ki bor Pulit ba ki dei ban shimkhia ha ka ban thwet bad ban kem ia utei u briew, namar naduh katei ka por ba u la ktah kti ia ka u la phet krad noh na katei ka jaka.


Nongpoh: Uwei nongniah jong kawei ka Trok Dumper, u la lait thaw da ka said na ka jingmynsaw, hadien ba ka kali kaba u niah ka la kylla ha kawei ka riat jong ka surokbah NH-6, kaba don ha kawei ka jaka shwa ban poi ha Byrnihat. La ioh jingtip ba katei ka jingjia, ka la jia hynnin ka step ha ka por 6 baje ei ei mynstep, ha kaba katei ka trok kaba la leit ban tynrah shwa ia u Divider bad hadien kata pat ka sa leit ban kylla hapoh jong katei ka riat. Donbok ha katei ka jingjia, kam shem la wanrah ia kano kano ka jingjia kaba sngewsih, namar utei u nongniah, u la ryngkoh noh na katei ka trok, shwa ban ban hap sha katei ka riat.


Shillong: Ka kynhun jong ka Meghalaya People Labour Union bad ka Hynniewtrep Tourists Taxi Association mynta ka sngi kala hiar sha Toll plaza 20 mile Umling Ribhoi district hadien ka jingiohsngew ia ka jingud naka liang ki nongniah kali Tourist ki shem jingeh haka ba iadei bad ka rukom siew iaka bai gate ha ka Tollgate ha 20 mile. Ka jingleit hiar jong kine ki arseng ka MPLU bad ka HTTA ka long ban ia kynduh iaki nongpyniaid jong ka Tollgate ha 20 mile RiBhoi, halor ka jing shem jing eh jong ki nongniah kali tourists bad kali shimet naduh ba la pyndonkam ia u fasttag, kaba ka ktah iaka pla pisa ka jong ki halor ka jing rem ka bai gate bad kawei kaba ktah bha ka long lada u scanner jong u fasttag u trei kam ki kali ki hap ban siew nohkot iaka bai gate, hynrei halor ba la siew da ka pisa na bank ruh ki dang shah ot biang kumjuh hi kaba la long ban hap siew arsien ha kajuh ka por. Haba iakren bad ki lad pathain khubor na ka liang u president ka MPLU bah Erwin Syiem Sutnga u la ong ba kam long ka ba sngew iahap halor kane ka jing shim kabu ka tollgate na ki nongniah kali khamtam ki nongniah kali ki ba shim bylla sngi,ka ba la shu shim kput. Ha ka ba iadei bad ka jingdheng kali hakane ka tollgate bad ka jingbym pyniaid Kali na kawei ka lane na ka liang u manager ka Tollgate u Krishna Mohan Mishra u la shu ai bun ki daw ka ba kine ki ar seng kim sngew iahap da ka ba ong ba ka dei ka por pynkhuid. Hadien kane ka jingleit jurip ha ryngkat ka jing ia mynjur lang u DSP Traffic Ribhoi kila rai ban buh noh da ki briew lajong hapoh ka ne ka Tollgate naduh ka sngi nyngkong kata 17 tarik mynta u bnai tang ban shim iaka jingujor jong ki nongniah kali ia ka jing eh ki ba ki mad bad khamtam ban peitngor ia ki nongtrei Kane ka Tollgate. U bah Erwin u la pynpaw ia ka jing sngewlyngngoh ba kumno hadien ba na ka liang ka seng MPLU bad ka HTTA ki la buh iaka shithi jingujor ha khmat ka D.C RiBhoi, hynrei ha ka por ba khot iamir jingmut ban pynbeit iaka jingeh na ka liang ka D.C ka khot tang ia ki briew jong ka NHAI bad iaki nongpyniaid shnong jong ka 20 mile bad ia ki trai jaka, hynrei ia ki ba buh ka jingujor ki khlem khot lang satia. Naka liang jong u president ka HTTA u bah Kordor L. Mawlong u la kyntu ia ki nongniah kali kamai ne kali riew shimet ba la da don kano kano ka jing eh ki dei ban mih shakhmat ban pynpaw ia ki jingeh jong ki haki briew jong ka seng ki ban don naduh ka sngi nyngkong ha Tollgate bad kin buh jingthoh iaka jing eh jong ki khnang ban ioh ban pynbeit ia kita. Ha kane ka jingleit jurip ka seng la ia don lang ruh da ki pulit ophisar ka Ribhoi ba kynthup ia I O.Massar DSP Traffic Ribhoi,u P.Marwein, C.I Nongpoh u S.Marsing commander LA 6th bin Umran bad u rangbah shnong u bah Jayand Sylliang.


Shillong: Ka Thangbuli circle bad ka Nongtalang circle, ki la rung sha ka Final jong ka lympung ialehkai, kaba la tip kum ka 7 Amlarem constituency cup kaba la mang pisa da u local MLA ka thainn u ma Lahkmen Rymbui. Ha kane ka tournament la pynialehkai da ka league cum knockout, ba iashim bynta da ki 16 tylli ki Gram Sevak circle, 15 tylli na poh Amlarem block bad kawei na Thadlaskein block. Ha ka jingialeh semi final myn hynnin ka sngi ha shnong Lamin, ka jingia lehkai ka long kaba itynnad bad ia khaid bha, hynrei ka Thangbuli circle kala jop iaka Mupyut circle da 2 1 lyngba ki goal ba la thep da u Pdianghun Suting bad u Civility Khongmalai, katba ia ka shi kol jong ka Mupyut la thep da u Dibormi Kassar. U namtam ha kane ka jingialehkai (man of the match) la ioh rah da u Dibormi Kassar jong ka Mupyut circle. Ha ka 13tarik mynta u bnai ka semi final hapdeng ka Nongtalang Circle ka la jop ia ka Syndai circle lyngba ka jingiashut tie breaker kaba khlem don balah ban pynkhih jar, kumta ki match referee ki pynjlan sha ka extra time bad hangne ruh ym shem la don ba lah ban pynkhih jar kumta la rai syndon lyngba ka tie breaker ha kaba ka Nongtalang circle ka la jop da 5 4 kol ia ka Syndai Circle. Ka jingialehkai ka long kaba itynnad bha bad ia ryngkat bor ha kaba baroh arliang ki la pyrshang ban thep kol, hynrei na ka jingtbit palat ki nongap kol bad u defenderJong ka Syndai circle la lah ban kyrda noh ia ki bol, ha ka ba kut u namtam (man of the match) ha kane ka jingialehkai la ioh rah da u nong ap back jong ka Syndai circle u Karlos Pohplet. Ia ka final yn sa pyntip, pynkut ka kyrwoh na u Secretary ka tournament committee U bah Wilfred Pohtam.


Shillong: Ka Khasi Students Union lyngba ka kyrwoh ba la phah na u Rapborlang Nongrum Publicity Secretary ka pyntip sha baroh ki kmie ki kpa, ki hynmen ki para ka Bri U Hynniewtrep ba kin husiar ban phah lada ki khun ne para jong ki, ki leit ban pule ne trei shabar khamtam ha nongbah Delhi. Kane ka jingkyntu ka wan hadien ba ka KSU Delhi Unit ka la ioh ban pylait ia kawei ka samla lud Khasi kaba na West Jaintia Hills kaba la shah thok ha ki agent kiba kular pynioh kam ia ka ha nongbah Delhi, hynrei phewse ki la pynngop pynban ia ka ha ka kam die met. Ia kane ka khynnah ba ka seng kam kwah pynpaw kyrteng la leit shaw ia ka na Ghazipur ha Delhi hajan khappud Uttar Pradesh. Kane ka samla Khasi na West Jaintia ka la lait phet na kti kitei ki runar mynnin ka miet bad mar mar ki dkhot ka KSU Delhi Unit hapoh ka jingialam u samla Wallambok Nongsiej Vice President, ki la leit shaw noh ia ka na katei ka jaka. Katkum ka jingioh jingtip shuh shuh la la bna ba ki dang don sa katto katne ki samla Khasi Pnar kiba dang shah bat ha kitei ki runar khaiii met. Shuh shuh katei ka kynhun ka dei kaba iar bha bad don kti ruh ki briew na Assam bad Meghalaya. Ka KSU Delhi Unit halor kane ka kam ka la ujor da ka Complaint sha ka Delhi Police North East Cell. Shuh shuh ki la pynsah shwa shipor ia katei ka khynnah hapoh Meghalaya House. U General Secretary ka KSU CEC mar ia ioh jingtip u la phone mar mar ia u Home Minister ka jylla u ma Lahkmen Rymbui ban shim khia halor kane ka jingjia khnang ban ioh pynwan phai noh sha iing ia katei ka khynnah, ban pynlait noh ia kiwei kiba dang shah set bad ban kem noh mardor ia ki runar kiba don kti ha katei ka kam pohjait. Na ka liang ka KSU Jaintia Hills District Unit ruh ka la shim khia ha kaba ka la pyntip bad ia syllok bad kiba ha iing katei ka khynnah. Ka KSU ka ai khublei kyrpang ia baroh kiba la iarap ia katei ka khynnah ba shem lanot naduh u Home Minister, u ma Lahkmen Rymbui, u ophisar ka CID branch u Aditya Goel, ki pulit ka MLP 3rd Battalion bad ki nongtrei ka Meghalaya House.


By Jonis Kharthangmaw (Thad, village Ri-bhoi District) Christian Secondary School Thad, Ia nam jongpha mynta ngi bat; Wat la ha nong kyndong pha ieng, kyrteng jong pha ki bna kylleng. Naduh b,la seng haduh mynta, kyrteng jong pha ki ithuh bha; Pha la nangroi pha la nangsan, Pha la kynjoh sha ar phewsan.Shihajar khyndaispah khyndaiphewsan, La seng nyngkong ban nangroi nangsan; La niew ter ter haduh arhajar arphew, La nangroi nagkiew ngim lah shuh ban thew.Tang haduh klass hynniew nyngkong la seng, Kat dang iaid ki snem la kwah kham shaneng; Kumta naduh arhajar shiphew ter ter la iaid, Arhajar khatlai matrict nangne la lait.Mynta ngi iohi ia jingkiew jong pha, La bun ki khynnah kiba pass bha; Bun ruh kiba ioh kyrdan nyngkong, Katno sngewkmen bad sngew sarong.Haba kyrtiang dien ia ki sngi b la leit noh, Sa shisien pat ia ka ngi kwah ban ioh; Hynrei tang ha ki jingkynmaw ki iai sah, Por jinglong khynnah ban ioh shuh ngim lah.Tang jingkhublei ia phi ki nonghikai, Kiba ha shwa bad kiba thymmai; Phi long shisha kum imei ipa, Ba ju sneng ju kraw ba lawei kan bha.Bunsien phi shah kynnoh phi shah kren, Ia kata ngi iohi ngim lah ruh ban len; Ki kmie ki kpa ha jingsngewthuh bakla, Ia phi pyrshah ki ieng ki tim ki tla.Hynrei da mynsiem ba shynrang phi iaishah, Ban trei ia ka kam da lei lei phim kyrngah; Phi tip jingiaishah ka long atiar bakhraw, Ba pateng bynriew hadien ia phi kin kynmaw.Sngewnguh sngewburom kyrpang ngi pynpaw, Jingbha jong phi ngim lah khlem kynmaw; Phi trei shitom miet la bad sngi, Tang ba ngin bit ngin biang ma ngi.Ei ei ngim don ban siew kylliang, Tang jingburom kata ka la biang; Jingstad phi la ai ki long Mawlynnai, Ha jingim jong ngi kin iai phyrnai.Ha ki jingduwai ngin iai kynmaw, Ba jingieit jong phi kan nang iai paw; Ba phin nangshait ba phin nagkhlain, Ba ki pateng hadien kin iai tynshain.


Babu Kular Khongjirem Kyndit kyndit khlem poi pyrkhat katba ka jinghiran bad ka apot ka dang sa ngah ia ka jait bynriew jongngi da ki issue bapher bapher jong ka sorkar jylla bad sorkar pdeng,mynta pat,mih sa ar tylli ki issue kiba ktah mationg syndon plak ia ka iap ka im jong ka jait bynriew jongngi. Katkum ka report ba la mih ha ki kot khubor mynnin ka sngi,ka sorkar India ka lah ban pass noh ia ka ain khun(constitutional amendment Act 2020) kaba khang pyrshah ban ioh khun palat ia ar ngut ki khun.Kiba kha palat ia ka 2 ngut ki khun,kin duh lut khoit baroh ki jingmyntoi na ka sorkar khynthup ia u khaw ration, ka umphniang sharak,ka scheme bai bam tymmen,scheme iap lok ne phet lok,ka kam 100 sngi,ka scheme thaw ing ia kiba duk na block,khamtam eh ym shah shuh wat ban pynrung skul ia ki khun kiba kha palat na ka 2 ngut.Kane ka jingleh ka sorkar kmie lada ka long shisha, kan ktah shibun eh ia ka jait bynriew jongngi kaba rit paid namar ka dang dei ban dang ia kha ia roi ter ter. Ka sorkar India ka kwah ban bud tynneng ia ka policy jong ka China.Wat la sha ri thor ka biang kane ka policy pynduna jingbun briew,hynrei ha ri jongngi pat donkam ba kan iaid lait shwa(excemption) kumba long ka CAA namar ngi dei ki tribal ba dang duna ha ki liang baroh(ST), lym kumta ngin sa jah noh ha ki pateng ban wan kum ka jaitbynriew rit paid ba kyrpang tam ha pyrthei baiar. Sa ka sorksr jylla pat ka kawang shi maw heh ha kaba kan sa pynduh noh ia ki kam sorkar nangne shakhmat katba ki nang thaint ki nongtrei sorkar.Ia kane la iohi lyngba ka jingkren u Deputy Chief Minister jongngi lyngba ki kot khubor.Tang mynta u snem,kumba 5000/ tylli ki kam sorkar la pynduh noh bad yn nym thung thymmai shuh nangne shakhmat.U Deputy Chief Minister jongngi u kyntu ia ki kmie ki kpa ba kin hikai biang ia ki khun ki ksiew ban leit biang sa shisien sha ka kam rep kam riang, ban ri jing ri,ban thainn jingthainn bad kumta ter ter kumba long biang ha ki por mynshwa lym kumta,ym donkam shuh ban khmih lynti ia ka kam sorkar nangne shakhmat. Lada kane ka jingthmu ka sorkar MDA ba la lamkhmat da ka NPP kalong kaba shisha,lehnoh ei ka jingbuh skul ki kmie ki kpa ia la ki khun ki ksiew mynta.Katno ngut ki khun kin nang shuh kata ka kam rep ne ki kam kamai hyndai haba la hikai ia ki ba kin long kiba nang thoh bad stad pule ha ki lain jingstad kiba pher bapher.Hato ki treh ban leit trei ia ki kam hyndai haba ki la pass ki kyrdan ba heh ba heh(highly qualified)?. Ka sorkar MDA kan hap ban pyrkhat bha ia kane namar ka ktien ba ki kren ha ka por election ka long ban ai kam ai jam shi bun shibun bad wanrah ka roi ka par bad ban pyn riewbspah-riew hajar, ia ki nongshong shnong baroh.Hynrei,ki kam jongki pat ki ia leh pynban da khongpong ia ki paidbah bapli.Kim salia namar ia lade ki lah biang lut bad kin nym rem shuh hana man la ka election. Husiar bha paidbah! lada phim kyndit bynriew noh bad phi dang pynjop biang ia kum kine ki nongsynshar kin sa bam duh syndon bad phin sa kylla kordit artad khait haduh ban shong ruh jhieh bad ban ieng ruh kynduh mawsiang.


Shillong: Ka Meghalaya High Court ka la pynkyn riah noh ia ka jingshim bishar ia ka mukotduma duma ba la ujor da u CEM barim ka Khasi Hills Autonomous District Council (KHADC) bah Latiplang Kharkongor halor ka jingpynjari da ka Administrator Rule ha KHADC. Katkum ka thymmei khubor, la iathuh ba ka High Court ka la pyn kynriah noh ia ka jingshim bishar sha ka sngi Nyngkong. Lah ban kdew ba u CEM barim ka KHADC u Latiplang u nongialam ka United Democratic Front (UDF) u la leit ban mudui sha ka ing bishar High Court ka jylla Meghalaya halor ka jing shah pynjari Administrator Rule hapoh ka KHADC. Kumba shu pynkyn maw u Lat ka Jylla u Tathagata Roy ha ka 7 tarik Rymphang 2020 ula mynjur ban pynjari da ka synshar Administrator Rule ha Khasi District Council hadien ba ka sorkar Meghalaya ka iohi ia ka jingiaknieh bun paid hapdeng ka United Democratic Alliance (UDA) ba lam khmat da u Teinwell Dkhar bad ka UDF ba lam khmat da u Latiplang Kharkongor. Na ka liang u Latiplang Kharkongor lyngba ka jingmudui hapoh ka Meghalaya High Court u la pynpaw ia ka jingbym hun ia ka jingpynjari AR hapoh ka KHADC.


U Sidharth Shukla, uwei na ki aktor telebishon, u long u lahduh ha ka jingiakob Bigg Boss 13. La pynkut ia katei ka jingiakob hynnin ka miet, da kaba U Salman Khan, ula ai ia ka khusnam lem bad ka cheque kaba T.50lak sha U Shukla. Ha katei ka jing iakob, U Asim Riaz, u dei uba wan ba ar. Kam shym la long satia kaba suk ia U Sidharth Shukla, ha katei ka jingiakob, namar ba ula ju shah sin bad shah woh nia shibun halor ka jingdon bad ka jingshim bynta jongu ha katei ka jingiakob, hynrei U Sidharth, u iakhun tyngeh ialade na ka bynta ban ioh rah ia ka nam jop. Shisien, ula shah mai ruh ha U Salman Khan, namar ba u kren khor palat bad ula shah mai, ba u dei ban nym long uba khluit khlieh. U Sidharth Shukla, u pyni ruh ha katei ka jingiakob, ba u long u paralok uba iarap ia kiwei bad u ju iarap bha ia U Asim Riaz bad nangta u iarap bha ruh ia ka Arti Singh, kawei na kiba iakob lang ha katei ka lympung bad u iajan bha ruh bad ka Shehnaaz Gill.


Ka North Korea, ka la siat iap ia uwei u nongpang, uba don ia ka jingpang corona bad ka daw, ka long namar ba u iaid ha ki jaka paidbah, ong ka khubor. La iathuh ba utei u briew, ula ioh ia katei ka jingpang, hynrei, ula leit ban sum, ha ka jaka sum paidbah. La kem ia utei u briew bad la siat iap noh, ong ka khubor. Ka khubor na South Korea, ka iathuh ba utei u dei u nongtrei sorkar, ula ngat ia ka jingpang, namar ba u leit sha China.


Shillong: U Bah Prestone Tynsong, National Vice President jong ka National People s Party (NPP), ula iathuh ba katei ka seng, kam pat pyrkhat eiei satia ia u kandidet, na ka bynta ban pyn iakhun ia ka shuki Rajya Sabbha, ka ban sa long shen ha ka Jylla. Haba la kylli, halor ka kyrteng jong U Dr WR Kharlukhi, uba dei U President jong katei ka seng ha ka Jylla, uba la kyntait ban iakhun ia katei ka shuki MP kaba tang kawei na ka Jylla Meghalaya, U bah Tynsong, u ong ba ka jing kyntait kam pat mih, namar ba ka seng ruh kam pat iakren hi ia ka kyrteng jong utei u rangbah. U Bah Tynsong, u iathuh shuh shuh ba ka la don ka jing ia mynjur hapoh ka kynhun MDA, ba ka shuki Rajya Sabbha, kan leit sha ka NPP, tangba ia u kandidet, uba ki ia mynjur, yn hap ban ioh ruh ia ka jing mynjur lang jong ka kynhun synrop ha ka sorkar, ka Meghalaya Democratic Alliance (MDA).


Shillong:Ka jinglah jong ka Dorbar jong u Syiem ka Hima Mylliem, lyngba u Myntri ba peit ia ka khuid ka suba ia ka Iewduh, ban pynkhuid ia ki synrum ki niut kiba la mih ha ki slep kiba don ha jrong jong ki dukan, mynta lah bun bun bnai ka la pynlong ia kiba bun ki nongshong dukan ha Iewduh ban ai ka jingkhublei ia ka Dorbar Hima Mylliem hi baroh kawei. Ha jingiakynduh bad ki lad pathain khubor mynta ka sngi, na ka liang jong ki nongshong dukan bad kiba shong ha Iewduh ki la pynpaw ka jingai khublei ia u Syiem bad ka Dorbar Hima hi baroh kawei ba ki la lah shisha ban tehlakam ia kane ka jingleh jaboh jong ki dukan ki bym ju pynkhuid satia ia ki nuit kiba la mih hajrong jong ki dukan mynta la bun bun snem. Mynshwa haba ki nongthied nongpet kiba wan sha Iewduh ki ju ud ba ki jaw ki um jaboh najrong jong ki slep ki dukan bad kumjuh ruh ki nuit ki nier, hynrei mynta lah iohi ba kane ka la jah naba ka Hima Mylliem ka la lah ban shim khia ban pynbor ia ki trai dukan ban pynkhuid lut phar ia ki nuit kiba don ha jrong jong ki dukan lyngba ki jingpynmih ki hukum bad ki jingmaham ba manla ka por bad kumjuh ruh lyngba ki jingpynbna bad ki jingkhot hajir ia ki trai dukan ki bym suit niew ia kine ki jingbthah, ong ki nongshong dukan ha Iewduh. Ki la iathuh ruh haba peit mynshwa sha jrong jong ki dukan la iohi kum ki khlaw hynrei mynta pat ki la khuid bad ha kaba iadei bad kane ki la ai ka jingkhublei ia ka Dorbar Hima Mylliem hi baroh kawei. Ha kaba iadei bad kane, ha kawei pat ka liang haba ia kren pat bad u Myntri ka Hima Mylliem uba peit ia ka khuid ka suba (Sanitation) u Myntri War Tynghah ula ong ba watla ki nongshong Iew ki la ihun ia kane ka jingleh ka Hima Mylliem, hynrei na ka liang ong u pat un dang iai buddien naba dang don sa katto katne ki dukan ki bym pat pynkhuid satia ia ki jaboh wat hadien ba la maham da ka Dorbar. Wat la don kumba 90% ki dukan kiba la pynkhuid, hynrei dang sah sa kumba 10% kiba nga dang hap ban buddien bad lada lap ba kim pat pynkhuid satia ym banse ban shim ia ki stall nombar jong ki dukan bad ban khot hajir ruh ia ki trai dukan sha Iing Dorbar bad kumta na ka liang jong nga ka kyrpad ia kito ki bym pat pynkhuid ba kin sngewbha ban shim khia ia kane ka jingbthah khnang ba kin lait na ki jingeh hadien habud, ong u Myntri War Tynghah. Na ka liang jong u, ula maham ruh ia ki kontraktor kiba pyntrei ia kino kino ki kam ha Iewduh ba kim dei satia ban bret ia ki jaboh sha kiwei pat ki jaka ne kiba pynjaboh pat ia ki jaka jong kiwei ne kino kino ki kontraktor kiba pyntreikam ha Iewduh kiba trei ha jaka jong kiwei ba ki dei ban pynkhuid noh ia ki jaboh ym dei ban pashat ia ki jaboh sha kiwei bad kum ia kine lada lap ba ki leh ne trei torti yn hap khot hajir sha Dorbar. Mynta ki nongshong iew ki la pynpaw ia ka jingkmen naba lah khuid ki jaboh bad ki nuit ba mih hajrong jong ki slep dukan bad ka jingtuid ki um jaboh ruh ka la duna bha bad kane kan sa pynsuk ia ki nongwan thied hapoh Iewduh bad kumba ka long mynta lah jan baroh ki slep hajrong jong ki dukan ki lah khuid, hynrei dang sah sa katto katne ki bym pat pyndep ia ka jingbthah bad kum ia kine ngan iai buddien bad lada kim kohnguh ngin hap khot hajir, namar kidei ban sngewthuh ba ki im jakpoh na Iewduh bad ka la long kum ka pliang ja jong ki, kumta ki dei ban long kiba leh khuid khnang ban lah khring ia ki briew kiba nabar ban wan jngoh ia ka Iewduh, ong u Myntri War Tynghah. Ha kane ka sngi na ka liang jong u, ula leit ruh ban peit ia kiba bun ki dukan bad ha kane ula lap shisha ba bun na ki dukan ki lah pynkhuid lut ia baroh ki niut kiba mih ha jrong jong ki slep dukan bad ula kyntu ruh ia kito ki bym pat pyndep ia ka kam ba kin bud ia ki nuksa jong kine kiwei pat kiba lah dep ban pynkhuid ia ki dukan jong ki.


Shillong: Ha ka 12tarik mynta u bnai, ka la don ka jingshah thang jong kawei ka kali PWD ML 01 5716 ha Langkyrding, Shyiap bad nangta sa kawei pat ka kali Bolero Pick Up, ka shah thang ha Laitlum, Mawlai Mawtawar, kaba don ia u number AS 18 C 8797. Lyngba ka jingring dur jong ka CCTV, la lah ban lap ia kawei ka bike kaba don ia u number ML 05 K 9946 bad ha ka jingtohkit, la lap ia arngut kiba donkti ha katei ka kam bad kitei ki long U Bah Banshanlang Myrboh (26) bad U Bah Henry Kharjahrin (20), ong ka khubor na ka Superintendent of Police, East Khasi Hills, Shillong. La iathuh shuh shuh ba ki pulit ki la kem ia kitei ki arngut bad ki la kam ialade ba ki dei ki dkhot ka HYC bad ki la phla ruh ba ki donkti ha kaba thang ia kitei ki ar tylli ki kali. Katei ka jingjia, ka la pyn kyndit ia ki pulit, namar ba ka CoMSO, ka kam ba ka iaid da ka jing iakhih, kaba jai jai, hynrei la iathuh ba U bah Henry, u dei u pyrsa jong U bah Robertjune Kharjahrin, uba dei u nongialam ba heh duh jong ka CoMSO bad ka HYC.


Shillong: Ka kynhun jong ka Meghalaya Tourism Youth Development Society mynta ka kynti ka la pynlong biang ia ka Miss Meghalaya 2020 ha ryngkat ka jingiatreilang bad ka Glamanand Supermodel India kaba na Mumbai. Ha kane ka kynti kumba 12 ngut ki thei bhabriew kila wan ban ia shim bynta ha kane ka jingiakob, ha kaba kiba jop kin ioh ia ka lad ban mih ia ka jylla ha kawei na kine ki ryngsan iakob thei bhabriew ka Ri India, kata ka Miss International India bad Miss Multinational India bad kaba wan ba 2 ka ioh ia ka lad ban mih khmat ia ka jylla ha ka Miss Teen India. Mynta u snem ka dei ka sien kaba khatduh jong ka Miss Meghalaya ha Bakur bad naduh u snem ban wan kane ka jingiakob theibhabriew kan sa long noh ha Shillong. Kiba la ioh rah ia ka Khusnam jop bad ia ka thong pisa ki dei, kaba wan nyngkong ka dei ka Aakriti Shen kaba ioh ia rah ia ka nam Miss Meghalaya 2020 bad ia ka song pisa kaba 1 lakh tyngka, kaba ar la ioh rah da ka Naphila Warbah ryngkat ka song pisa kaba 50 hajar, kaba lai la ioh rah da ka Jayanti Gurung ryngkat ka song pisa kaba 30 hajar tyngka. Ha kane ka kynti na kine laingut kiba jop ki dei kiba la palat ia ka 19 snem ka rta kumta ka Silse Marak ka la ioh ban mihkhmat noh ia ka jylla na ka bynta ka Miss Teen India. Ia kane ka jingiakop thei bhabriew la wan ban bishar da u Munish Singh, Director, ICCR ka Monika Aggarwal, Director, NIFT Shillong, u Amjad Khan, Director, Glamanand Supermodel India ryngkat bad ka Tanvi Malhara kaba ka Miss India Multinational 2019. Ia ka Fashion Show la pyniaid da ki khynnah pule jong ka NIFT, Shillong. U kongsan ha kane ka sngi u dei u Bah Kyrmen Shylla, Minister jong ka Social Welfare bah u Guest of Honour u dei u Bah Nujorki Sungoh, MLA ka Mookaiaw ha ryngkat ka jingiadonlang ka SDO jong ka Amlarem ka kong Jacquelin Kharpuri, MCS bad u Waheh Chnong ka Bakur uba long ruh u Organiser jong kane ka jingiakop u Bah Daniel Khongsit.


Shillong: Ka Meghalaya High Court kan bteng ia ka jingshim bishar ia ka mukotduma duma ba la ujor da u CEM barim ka Khasi Hills Autonomous District Council (KHADC) bah Latiplang Kharkongor pyrshha ia ka jingpynjari da ka Administrator Rule (AR) ha KHADC da u Lat ka jylla. Ha ka jingbishar mynta ka sngi, ka High Court ka la buh biang ban bishar ha ka 26 tarik mynta u bnai halor kane ka mukotduma. Katkum ka khubor, ka la pan jingjubab na u Advocate General ka sorkar jylla halor kane ka mukotduma, ba un wanrah ha kane ka sien shong bishar kaban long ha ka 26 tarik mynta u bnai. Lah ban kdew ba u CEM barim ka KHADC u Latiplang u nongialam ka United Democratic Front (UDF) u la leit ban mudui sha ka ing bishar High Court ka jylla Meghalaya halor ka jing shah pynjari Administrator Rule hapoh ka KHADC. Shwa ban pynjari ia ka AR, 4 ngut ki Executive Member (EM), kila ioh ia ka jingmynjur na u Lat hadien ba la bthah ka High Court, Meghalaya na ka jingujor u bah Latiplang hynrei shwa ba kin sdang tare ia ki kam, la pynjari noh da ka AR da u Lat lyngba ka jingai jingmut ka sorkar jylla. Kumba shu pynkyn maw u Lat ka Jylla u Tathagata Roy ha ka 7 tarik Rymphang 2020 ula mynjur ban pynjari da ka synshar Administrator Rule ha Khasi District Council hadien ba ka sorkar Meghalaya ka iohi ia ka jingiaknieh bun paid hapdeng ka United Democratic Alliance (UDA) ba lam khmat da u Teinwell Dkhar bad ka UDF ba lam khmat da u Latiplang Kharkongor.Na ka liang u Latiplang Kharkongor lyngba ka jingmudui hapoh ka Meghalaya High Court u la pynpaw ia ka jingbym hun ia ka jingpynjari AR hapoh ka KHADC.


Shillong: U President thym mai ka BJP Meghalaya u bah Ernest Mawrie ula thung ia ki nongkitkam thymmai ka party ha kane ka jylla ba kynthup ia 6 ngut ki Vice President, 2 ngut ki General Secretary naor 6 ngut ki secretary bad u Treasurer. Ki Vice president ki long u bah David Kharsati, John Manner Marak, u KC Boro, kong Bianca Kyndiah, u Thomas Marak, u Dipayan Chakravarty, katba ia ka kam general secretary la thung ia u bah Sing Mulieh bad GC Nongbet, kam treasurer la bynshet ha u Sarwan Jhunjhunwala. Ki secretary pat ki kynthup u Lakhon Biam, Marian Maring, Arvind Yadav, kong Bernadatte Lyngdoh, ka Sujata Chetri, ka Arandati Paul. Ia ka kam president yuva Morcha la thung ia u bah Krison Langstang bad ia ka kam president ka Kishan Morcha la thung ia u Pramod Koch. Ka thong jong nga ka long ban pyniaid ia ka party shakhmat bad ban pynthikna ba baroh ki skhim pynroi ka sorkar BJP ki dei ban poi sha ki paidbah ba dei hok bad ban pyntreikam hok ha kane ka jylla , u la ong u bah Ernest Mawrie haba kren sha ki lad pathain khubor mynta ka sngi.


Shillong: Kiba bun ki Rangbah Shnong ka Mawlai, ki la rai ban khot da ka jing alang paidbah ha ka 29 tarik mynta u bnai por 12:30 mynsngi ha Madan Mawroh na ka bynta ban pynshai bad pynpaw ka jingkyrshan a ka Revolution, ba la alam da ka Kynhun Iada la ka Ri . Ki Rangbah Shnong kiba la wan sha ka jing alang ba la khot da ka Iada la ka Ri kaba la long ha Indoor Stadium, MawapkhawMawdatbaki, da kawei ka jingmut ka la shim a ka rai ban khot da ka jing alang paidbah ban pynshai shuh shuh halor ka Revolution ba la alam da u Bah Ardent Basa awmoit, MLA barim ka Nongkrem. Ha kane ka jing alang na ka liang u Bah Ardent, u la pynshai a ki Rangbah Shnong halor ka jingdonkam ban don noh da ka Revolution ban dawa na ki bor sorkar pdeng ban wanrah noh da ki ai kiba khlai kiba lah ban ai ka jing ada kaba paka na ka bynta ki trai ri trai muluk jong ka jylla. Kine ki ai ong u Bah Ardent kin ada wat na ki ai kiba thaw da ka sorkar India kiba lah ban ktah a ka bor jong ki Dorbar Shnong bad ki Kolshor jong u Khasi. U la batai ruh a ka jingangnud ban atrei bad atylli lang na ka bynta ban wanrah ka jing aieit, ka jing atylli bad ka jinglang ban a ka ri bad ka jaidbynriew. Lah ban kdew hangne ba hynnin ka sngi, ka kynhun ada la ka ri ka la pynlong a ka jing alang bad ka Rangbah Shnong jong ka Nongthymmai Pyllun. Ka jing akynduh bad ki Rangbah Shnong ka dei ka rai kaba hakhmat duh ba la shim ha ka jing alang jong ka jaidbynriew ba la khot da u Bah Ardent ha ka 6 tarik mynta u bnai ha Madan Student Shillong. U Bah Ardent u dang kren ha ka jing alang bad ki Rangbah Shong Mawlai.


Ka Jabeda Begum (50) ka sah ha kawei ka nongkyndong ha Assam bad ka la rem ha ka jing iakhun jongka ban pyn shisha halor ka jinglong trai shnong jongka ha katei ka Jylla. Ia ka Jabeda Begum, la khein mynder da ka Assam s Foreigners Tribunal, hadien ba ka la ia khun da ka mukotduma ha Gauhati High Court bad ka iathuh ruh ba kam don lad shuh ban iakhun sha Supreme Court. Ka Jabeda Begum, ka dei tang ma ka, kaba kamai na ka iing jongka bad u tnga jongka U Rejak Ali, u dei uba la pang la slem bha. Kitei ki don lai ngut ki khun kynthei, ha kaba kawei ka la iap na ka jing tyngkhuh kali bad sa kawei ka la shu jah rngai bad myntaka don sa ka Asmina, kaba 9 snem ka rta bad kaba dang pule ha Class 5. Ka Jabeda, ka dei na ka shnong Goyabari bad ka la shah pynhap kum ka mynder ri ha u snem 2018. Ha kashari, la iathuh ba ka la pynbiang ia ki kot ki sla jongka kum ka jingshim wai khyndew jongka, ki kot kiba na Bank bad ka Pan Card ruh, hynrei ka kashari kam shym la pdiang satia. Myn shem snem ha ka Tribula, ka la ai ia 15 tylli ki kot, ba kynthup ia ka kot thep vote jong u kpa jongka, U Jabed Ali, kaba dei naduh u snem 1966, 1970, 1971, hynrei ka kashari kam pat pdiang satia bad namar ba kam don ia ka syrnot sngi kha jongka, kumta ka la pan sa ka syrnot na U Rangbah Shnong, hynrei hangtei ruh ym shym la pdiang satia. Myn shem snem, katei ka long iing, kam shym la ioh ban rung ialade ha ka thup jong ka National Register of Citizens bad la iathuh ba ka ka kaiphod jong ka NRC, ka long ba kim dei ki nongthep vote ba thikna, namar ba kim ju kham thep vote ruh. Ka Jabeda, ka la dep die ia ka jaka jongka, kaba lai bigha, na ka bynta ban siew sha u nong iasaid ain bad mynta ka hap ban leit trei sha kawei pat ka lyngkha ki briew ha ka dor kaba T.150 shisngi ka bai nong. Mynshem snem ha ka thup jong ka NRC, ki don kumba 19 lak ngut kiba la shah kyntait, kum ki trai shnong jong ka Jylla Assam.


Shillong: Ka Meghalaya Games 2020 ka dang iaid shakhmat ha kaba palat 1700 ngut ki nong ialehkai na kylleng ka jylla Meghalya ki ia shim bynta habun tylli ki jing ia leh kai naduh ki phutbol, swimming,boxing bad kiwei kiwei de. Ka jing ia lehkai Wushu ruh ka shah kyntup bynta lang ha kane ka Meghalaya Games 2020 hynrei ka ba sngewsih pat ka long ba ka Meghalaya Wushu Association kam pat don satia ia ka arena na ka bynta ban pyn ia khun ia ki nong ia lehkai jong ka jylla. Ka Wushu kadei ka jing ia lehkai kaba ia shriem kum ka Kickboxing ha ka ba ki nong ia lehkai ki ioh khur point ruh lada ki lympat ha madan ia kiwei pat. Kumba shu ban ka Wushu ka donkam ia ka arena kaba bha na ka bynta banpynlong ia ka jing ia shoh ha ka jaka kaba ia shriem bad ka Judo, Karate bad boxing ter ter. Haba leit jngoh myn hynnin ka sngi ia ka jing ia khun Wushu ha Indoor stadium Jiengkieng Nongthymmai ka long kaei kaei kaba sngewsih ban iohi ba ki player kin hap ban ia khun ha ka jaka ba la siang da ki mats ba shu shim wai na na ka SAI Polo Shillong ba pyndonkam da ki nong iakhun Judo. U General Secretary jong ka Meghalaya Wushu Association u Jerry Fiscal Wankhar u la iathuh ba ka association ka shem jingeh na ka bynta ban ai jing hikai ia ki player namar ka jylla hi baroh kawei kam pat don ia ka jaka ai jing hikai ka ba dei hok na ka bynta ban ia khun Wushu. Haduh mynta ka sorkar Meghalaya ka ju iarap ban bei pisa na ka bynta ki player Wushu ki ba mih khmat ia ka jylla sha bar, hynrei haduh mynta ka sorkar kam pat ju iarap pisa na ka bynta ban thied ia ki ja ka iakhun Wushu kiba tip kum ki Wushsu Taulo arena ne ka Fighting arena . u la bynrap. Wat ha ka jing bym biang kita ki jaka iakhun Wushsu na ka bynta ka Meghalaya Games 2020 hynrei ka Meghalaya Wushu Association ha ka jing ialam u president ka association u D.Rani ka la lah ban khring ia ki khynnah samla bad rangbah na ka bynta ban ia shim bynta ha kane ka jing iakhun. Haduh mynta ka sngi ki la don kumba 154 ngut ki player na kylleng sawdong ka jylla Meghalaya kiba ia shim bynta ha ka Wushsu. Ka jing bym biang ki jaka iakhun ka la pynlong ia ka association shu shim wai da ki mats jong ki player judo na ka bynta ban siang ban iakhun Wushu u la bynrap. U D. Rani u la ong ruh ba namar ka jing stang palat ki mats ka la poi ruh sha ka jing mynsaw jong ki player ha kaba Ki shah lympat ha madan na ka bynta ban ioh khur point bun. U president ka association u kyntu ia ka sorkar Meghalaya ban noh synnniang lem sha ka jing ialehkai Wushu khnang ba ki player jong ka jylla kin kiew sha khmat.


Ar phew ngut ki briew ki la shu iap ei bad sa shibun ngut kiwei pat kiba mynsaw, haba ka bos jong ka Kerala State Road Transport Corporation (KSRTC), kaba leit na Bengaluru sha Ernakulam, ka la ia tyngkhuh bad kawei ka rel kit mar ha Avinashi jong ka Tamil Nadu mynta dang step phyrngab. Ka jingjia, ka dei ha ka por 3.15 mynstep, ha kaba ka rel kaba wan na ka liang kaba mar pyrshah kam lah shuh ban teh lakam bad kumta ka la iaid beit bad syllad ia katei ka bos, kaba don 48ngut ki briew. Bun na kiba shong ha ka bos, ki dei kiba na Kerala, ba kynthup na Thrissur, Palakkad bad Erankulam District bad kitei ki mih na Bengaluru ha ka por 8baje hynnin ka miet.


Shillong: Hadien ba ki pulit Assam ki la wan hiar sha thainn Langpih, West Khasi Hills District ha ka sngi Balang, da ka jingthmu ban wan buh ia ka ktem pulit ha kawei na ki jaka harud jong ka wah Umlon kaba hap hapoh ka shnong Umwali hynrei katei ka jingthmu jong ka Assam kala pulom noh hadien ba ki nong shong shnong ka tei ka thainn ha ryngkat ki pulit bad ki bor District ka West Khasi Hills ki la leit ban tuklar ban khang pyrshah ia kane ka jingthmu jong ki . Na ka liang U Deputy Commissioner jong ka West Khasi hills District, u bah T Lyngwa mynta ka sngi haba iakren bad ki lad pathain khubor u la iathuh ba ka jingjia ha Umwali, thainn Langpih kala jai jai bad kam shym don kano kano ka jingjia ba sngewsih. Ha ba la kylli na u DC ba ka sorkar Assam ka la pyntip ne em sha ki bor jong ka District halor kane ka jingthmu ban wan shna ia ka kten pulit ha katei ka jaka na ka liang jong u Deputy Commissioner u la ong Em ki khlem pyntip ei ei . Ban pynkynmaw ba ha u snem 2010 ka sorkar Assam bad ka sorkar Meghalaya ka la don ka jingiateh kular ba ha ki jaka kiba dang don ka jingiakam mar kylliang ha khappud lada don kano kano ka jingtei dei ban da ia pyntip mar kylliang. Ha ka 19 tarik u Rymphang 2020 ia ka jingthmu jong ka sorkar Assam ban wan buh ia katei ka jaka sah jong ki pulit, ki nongshong shnong ka shnong Umwali ia ki la dep ban ioh ruh ia ka jingtip lyngba u trai jong ka wei ka kper kaba don harud jong ka wah Umlon bad u la iathuh ha ka Dorbar ka shnong Umwali ba ki don ki briew ki bym dei ki khasi ha kine ki sngi ba la lah ki la leit ban shondur bad thew ia ka kper jong u, da kaba ong ban shna ia kata ka camp bad lyngba u Nepali u la leit iathuh ia u trai jong katei ka kper ba ki tei ki briew kiba wan thew ia katei ka jaka ki phah ap ia u ha ka 19 tarik mynta u bnai. Kumta ki paidbah katei ka shnong ha ka sngi balang 19 tarik rymphang 2020 myn hynnin ka sngi, ki la ap paidbah ia katei ka jingwan jong kitei ki briew ka Assam. Ki long kmie ha kane ka thainn ki la mih ban pynpaw pyrshah ia kane ka jingleh donbor jong ki pulit Assam ban knieh jubor bad ki la pom jubor iaki dieng ha katei ka jaka ban shna ia ka ktem pulit. Na ka liang ki bor district ka WKH ha ryngkat ki pulit hadien ba ki la ioh jingtip mar mar ki la hiar sha katei ka jaka bad dei ha ki por 12.30 nohsngi, ha kaba ka la don ruh ka thma ktien kaba jur hapdeng ki pulit Assam bad pulit Meghalaya bad hadien kane na ka liang ki pulit Assam kim banse ban leit phai noh katba ki pulit ka Meghalaya pat haduh mynta ki dang don sah ha katei ka jaka ban synran lang ia u paidbah bad ban khang lad ia katei ka jingthmu ba rieh jong ki pulit Assam ban thaw ia katei ka ktem pulit khlem da don ka jingia pyntip ne ia sngewthuh jingmut na ki ar jylla. Ki paidbah nongshnong shnong bad ki dkhot jong ka HYC ha ryngkat ki pulit mynnin ka miet ki la ap miet baroh shimiet ha katei ka jaka hadien ba ki la dep beh ia ki pulit Assam bad khang lad ban shna ia ka ktem Pulit.


Shillong: Wat hadien ka jing kam ka sorkar Meghalaya ba kam don satia ka jing kit dewiong beain, hynrei man ka por ka don beit ka jing shah bat ne kylla jong ki trok ba kit dewiong ha kylleng sawdong ka jylla Meghalaya. Ha ka miet 19 tarik rymphang 2020 ki pulit ki la bat haduh 83 tylli ki trok ba kit dewiong ki ba iaid lyngba ka surok Mairang sha Mallangkona jong ka West Khasi Hills. Haba dei bad kane na ka liang ki pulit kila kem noh ia 2 ngut ki draibar ki ba kit dewiong klhem don ki kot ne ki Challan ba biang. Na ka liang u SP jong ka West Khasi Hills u Bashan J. Laloo u long ong ba ki pulit ki la ki la bat noh ia kine ki trok namar ba kim don ki kot ba biang kum ki Challan bad kiwei kiwei de. U Bashan J. Laloo u la pynpaw ruh ba ka long ka eh ia ki pulit ban bud dien ia ki trok kit dewiong beain namar ka jylla ka bun palat ki surok na ki jaka ba kham kyndong. Kumba shu pynkynmaw dang ha ki khyndiat sngi ki la mih ki khubor lyngba ki Social Media ba ki trok kit dewiong mynta ki la sdang ban iaid lyngba ka shnong Mallangkona na ka bynta ban poi sha ka jylla Assam.


Shillong: Da ki spah ngut ki nongkyrshan kiba la wan ban pyn asoh sha ka United Democratic Party, ki kynthup a ki riew rangbah, ki longkmie bad ki samla ha ki jing alang kiba la pynlong ha Moilam, Balat bad Mawpud. a kine ki nongkyrshan la pdiang sngewbha da U President rangbah ka seng, u bah Metbah Lyngdoh bad ka jingwan pynia soh ka long ha ryngkat ka kular ban pynjop a u kyrtong ka UDP, u bah Pius Marwei . Ha kane ka sngi la ia don ryngkat u bah Metbah, u bah Brolding Nongsiej uba long u Myntri Sorkar ka Jylla bad kiwei kiwei ki rangbah nong alam ka seng UDP. Haba ai jingkren kaba long kum ka dak ban pdiang sngewbha a kine ki riew rangbah, longkmie bad samla, u bah Metbah u la kyntu a ki ba kin trei shitom ha kane ka ilekshon bad ban pynjop a u kyrtong ka UDP. U bah Metbah u la pynsngew sha ki ba lada ka UDP ka oh jingjop kan long ruh ka burom sha ki namar a ka jinglong kloi jong ki ban wan long ki nongkyrshan khamtam ban pynim a ka kyrteng u MDC ba la khlad noh, u bah Nassar Marwei . Ha ka jing ohi jong ka jingwan kyrshan jong ki spah ngut ki paidbah ha ki jing alang, u bah Metbah u la ong, ka thong ka UDP ka dei hi ban wanrah a ka roi ka par bad ban pyntreikam a ki mat kiba u paidbah u angnud. Ha kajuh ka por, ki paidbah kiba wan ban sngap a kane ka jing alang kynthup kito kiba wan pyn asoh bad ka seng, ki buh ka thong ba ha ka ilekshon shiteng samoi kin pynjop a ka UDP. Kane ka long kawei na ka jingpynkhreh jong ka seng United Democratic Party (UDP) ban pynjop a u kyrtong u ban aireng ha ka ilekshon shiteng samoi na Langrin konstitwensi jong ka KHADC ha ka ba ka la lah ban pdiang da ki spah ngut ki nongkyrshan kiba dei na kiwei ki seng sai pyrthei.


Surat: Ki nongtrei kynthei kiba trei kum ki Clerk ha ka tnat jong ka Surat Municipal Corporation (SMC), ki la shah pynieng lyngkhuid ha kawei ka kamra, na ka bynta ban test ia ki, la ki la armet ne em. La iathuh ba ka Surat Municipal Commissioner, ka la phah tohkit mynta ka sngi, hadien ba la ioh ia ka jing ujor ba ki shiphew ngut ki clerk kiba dang leit shah hikai ialade, ki la dei ban ieng lyngkhuid ha katei ka kamra bad ba kin shah eksamin ha ki doktor jong ka tnat gynaecology. Ha ki khyndiat sngi ba ladep ruh, ka la don kawei ka jingjia ha kaba ha ka nongbah Bhuj hi jong ka Jylla Gujarat, la pynlaw lyngkhuid ia ki khynnah kynthei, da ki bor pyniaid hotel, ban pynthikna la ki don ha ka jing poi bnai ne em. Kitei ki nongtrei ka SMC, ki la ujor ba wat ki doktor shynrang, ki bym pat shong kurim, ki la ioh lad ban leit peit ia kitei ki kynthei halor ka nongrim ba kim pat dei kiba ar met. Katei ka jingjia ka jia ha ka 20tarik Rymphang 2020, ha Surat Municipal Institute of Medical Education and Research (SMIMER) hospital. La iathuh ba ka Municipal Corporation, ka la phah tohkit ia katei ka kam bad ba dei ban ai ia ka kaiphod hapoh ka 15 sngi.


Shillong: Ka lympung ialehkai kaba heh duh ha ka jylla ka Meeghalaya Games 2019-20 ka la kut ha kane ka sngi Thohdieng hapdeng ka jingkyrmen ia ki rang bad ki thei samla ialehkai ka jylla. Ia kane ka jingialehkai la pynkut da u kongsan u Chief Secretary ka jylla u MS Rao, IAS ba la don lang ka Director ka Sports & Youth Affairs kong Wanrilin Booth bad ki nongkitkam ka Meghalaya State Olympic Association ba la long ha Laban Indoor Stadium. Ha kane ka jingialehkai ka sngi kut, ka East Khasi Hills ka la khur takma bun tam kaba la kot sha ka 69 takma ksiar, 50 takma rupa bad 53 takma rnong. Ha ka iakop jngi, tennis, billiards & snooker, karate bad siat suloi ym shym la khein takma. Ha ka jingialehkai karate, judo ba la long ha Nongthymmai, katba ia ka billiards bad snooker la pynlong ha Shillong Club bad ia ka badminton la pynlong ha U Tirot Sing Syiem Indoor Stadium. Ha ka jingkren ha kane ka sngi kut, u Rao u la iaroh ia ka MSOA bad ka DSYA kaba la lah ban pynlong ia kane ka jingialehkai. Kane ka dei ka jingsdang kaba biang tam ba la kyrshan bad prat lynti u myntri rangbah ka jylla u Conrad K Sangma, la ong u Rao. U la ong ba ka la don ka jingshit rhem ba la sakhi da baroh ki nongialehkai ha baroh ki jingialehkai bad ka donkam ban pyntyllun ia kane shakhmat bad kham shajrong. U la ong ba ka jingpynbna ia ka Sports Policy kan kyntiew kyntiew ia ki nongialehkai ka jylla.Ha kane ka lympung, ka East Khasi ka khur takma ksiar 69, takma rupa 50 bad takma rnong 53, kaba wan baar ka Ri-Bhoi kaba khur 20, 16 bad 23, ka South West Khasi Hills 12, 9 & 8, ka West Jaintia Hills 16, 12 & 15, ka West Khasi Hills 8, 19 & 20, ka East Jaintia Hills 4,4& 3, ka West Garo Hills 2,9 & 2, ka North Garo Hills 1,4 & 3, ka East Garo Hills 0,4 & 2, South Garo Hills 0,1 & 2 bad ka South West Garo ka khur 0 takma ksiar, 1 takma rupa bad 2 takma rnong.


Shillong: Kumba la rai ka iing dorbar, ka BJP Meghalaya ruh ka ieng ha kajuh ka nongrim ban kyrshan ia ka jingdawa ban pyntreikam noh ia ka Inner Liner Permit (ILP) ha kane ka jylla. Hynrei ha kajuh ka por, u bah AL Hek ula ong ba kumba la ioh ban pule ha ki lad pathain khubor, ki don ruh bun kiba pyrshah ia ka ILP. U myntri ka sorkar jylla na ka BJP u bah AL Hek u la ong mynta ka sngi ba ka party ka kyrshan ia ka Inner Line Permit (ILP) kaba la rai da ka iing dorbar ban dawa na ka sorkar pdeng ban pyntreikam ha kane ka jylla. Ha kajuh ka por, u bah Hek u la ong ba haduh mynta ym pat lah ong kano kaba kham biang ka ILP ne ka MRSSA namar ba ym pat ioh mad ia kino baroh ar ha kane ka jylla. Kaei kaba kham biang, ka ILP ne ka MRSSA ym pat tip namar ba ngim pat ioh mad ia kine baroh ar ha kane ka jylla , la ong u bah Hek haba kren sha ki lad pathain khubor. Ula bynrap, Kumba la ioh ban pule ha ki kot khubor, ka la don ka jingpynsngew bapher bapher na ki paidbah halor ka ILP. Ki don kiba kyrshan bad ki don ruh kiba pyrshah . U la ong ba lada ka sorkar pdeng kam ai ia ka ILP ha ka jylla, yn sa iakren hadien bad u la pynpaw ba hapoh ka jingialam u myntri rangbah u Conrad K Sangma, yn buddien ia kane ka kam na ka sorkar pdeng. Lah ban kdew hynnin ka sngi, ka kynhun ka MDA hapoh ka jingialam u myntri rangbah u Conrad K Sangma ka la iakynduh ia u myntri ka tnad kam pohiing ka ri u Amit Shah ban buddien ia ka jingdawa pyntreikam ha kane ka jylla ia ka ILP kumba la rai da ka iing dorbar. Watla u Amit Shah um pat kular eiei hynrei na ka liang u myntri rangbah u la pynpaw ia ka jingkmen ia ka jingshim khia ka sorkar pdeng ban shah shkor ia ka jingud ki paidbah ka jylla.


Shillong: U President ka BJP Meghalaya u bah Ernest Mawrie, u la ong ba u la iakren teng ia ka kam iabhah shuki ki MLA ka BJP ha kane ka jylla, hynrei u la kam ruh, ba um tip thikna ia ka jingiakren ha ka por ba thaw iaka sorkar MDA namar ba um pat dei u president ha katei ka por. Haba kren sha ki lad pathain khubor, u bah Ernest u la ong, Nga la pynsngew ia ki nongialam ka party ha Delhi hynrei ngin sa peit ha kine ki sngi . U la ong ba ka sorkar MDA kan sa dap ar snem shiteng ha ki khyndiat bnai ban wan bad yn sa iakren bha ia kane ka jingbhah shuki ki MLA ha kine ki sngi. La iakren ia ki nongialam ka seng kmie halor ka jingiabhah shuki u bah AL Hek bad bah Sanbor Shullai bad ka MDA ka dang don sa kumba 4 bnai ba kan dap pura 2 snem shiteng bad ngin sa kren ha kine ki sngi , la ong u bah Ernest. Na ka liang u bah Sanbor u la kam kumba la paw ha ki lad pathain khubor ha kine ki sngi, ba ka la don ka jingpynbeit ban iabhah shuki mar ar snem shiteng bad u bah AL Hek ha kane ka sorkar synrop MDA ba ialam ka NPP hynrei la iohi ba u bah Hek pat u la kyntait ba kan don kum kata ka jingpynbeit. Ka BJP ha kane ka jylla, ka don 2 ngut ki MLA kaba kyrshan ia kane ka sorkar MDA bad ka ioh shuki myntri kawei katkum ka jingiateh. Haba kyntait ba um tip bha ia ka jingiakren ha ka por ba thaw ia ka MDA namar ba um pat dei u president, u bah Ernest u la ong, Naduh ba sdang ka sorkar, ngam pat dei u president ha kato ka por, ba dang dei u bah Shibun Lyngdoh bad ngam pat don ha ka jingiakren bad ngin sa peit. Mynshwa nga la iakren ia ki nongialam ha Delhi .


Shillong: Ha ka 20 tarik rym phang 2020 ka seng kieng atiar Hynniewtrep National Liberation Council (HNLC) ka la kam ba ka donkti ha ka jing pynbthei bom ha ka karkhana shet Koke ha Kyllon Mathei da ka ba kynnoh ba ka seng ka shim ia kane ka sienjam namar ka jing jur ka ialeh benami bad ka jing bamsap. Myn hynnin ka sngi, ki pulit ka West Khasi Hills ki la ioh jing ujor na u trai ka karkhana u Dharambir Bansal na ka shnong Kyllongmathei Shallang ba ka seng HNLC lyngba ka mobile phon ka la dawa 13 klur tyngka na u. U SP ka West Khasi Hills u Bashan Laloo u la ong ba u trai ka karkhana u Dharambir Bansal ha ka 19 tarik rymphang 2020 u la shah dawa 13 klur tyngka na uwei u briew u ba kam ialade ba u dei na ka seng HNLC lyngba ka mobile phone na u nomber 8131883512. Na ka liang ki pulit ki la ai da ka ejahar halor kane ka jing jia bad mynta ka jing tohkit ka dang iaid sha khmat ban kem ia ki ba donkti dawa pisa bad pyn bthei bom. U Dharambir Bansal lyngba ka ejahar u la kam ruh ba u bom ba bthei u la pynjulor ia ka trok ba don ia u number plate NL 01 0724 ka ba ieng ha jan ka kharkhana shet Koke .


Shillong: Na ka liang jong ka Confederation Of Meghalaya Social Organisation lyngba ka kyrwoh na u Lawyerson war u Vice Chairman, bad u Mawkordor khar Syiemlieh u Joint secretary, CoMSO ki pynrem jur ia ka jingkren u Alexander L.Hek, ha kaba u ong ba ki don tang kumba 30 hajar ki briew ha Meghalaya kiba kyrshan ILP. Ki la ong ba kane ka jingkren jong u ne u myntri ka tnad koit ka khia ka long ka jing ialam bakla bad ka long ka jing kren khynnah une u briew uba kat dang mih ki sngi u la nang kyrni ka kren biej . Ki la buh ruh ka jingkylli da kaba ong Ngi kwah ban tip mynno u Bah Hek u la lum jingkhein, lada u la lum u dei ban iathuh thik ia ka jing don ki nongkyrshan ILP bad mano kita da kaba ai ia ka kyrteng bad ka jaid ba pura ki nong kyrshan ILP bad kumjuh ruh jong kita kiba pyrshah ia ka. Ngi la sdang lap ksai ba u A L Hek imat u dei u wei na ki nong leit kynshoit bad ialam bakla ia u myntri kam pohing u Amit Shah ba kan pynsah teng ia ka jingpyntreikam ia ka ILP ha ka Jylla jong ngi. Ngi ia tip baroh ba u Bah Hek u jop election na ki poiwir bad imat mynta u pyrshang ban nang pynbun shuh ki poiwir ha ka jylla Meghalaya khnang ba un ioh long Myntri Rangbah namar tang na ki khasi bad ki garo une u briew um ju jop election. Ngi maham ba um dei shuh ban dang bteng ban kren klumar kumne namar kum kine ki jingkren biej ki pynshit ia ki khun samla bad kaba lah ban poi sha ka kynrum kynram bad thut ha ka shongsuk shongsain . Ngi kyntu ruh ia ki paidbah ka Jylla bad khamtam ia ki dkhot ka Jaidbynriew ba kidei ban pynpaw sha une u briew ba kum ka Jylla bad ka Jaidbynriew ngi dawa ia ka ILP da kaba thoh shithi, phah message ne watsaap ha u mobile Jong u khnang ba un tip katno ngut kiba kyrshan ILP bad ngi kyntu kyrpang ruh ia ki nongshongshnong la Pynthor-umkhrah ba kin pynpaw sha u ia ka jingthrang ILP ka jong ki bad ba kin kyntu ruh ia u ba udei ban sangeh ka jingkren kulmar hangne shakhmat.


Bah RM Shabong Ka seng BJP, ka don tang ar ngut ki MLA ha ka Jylla, hynrei la iohi ba ka rukom iakren jongki, kam ia beit ksai satia bad katei ka paw shai, na ka jingkren U Bah AL Hek, U bah Sanbor Shullai, nangta U President katei ka seng lem bad kiwei de ki nongialam jong ka. Na kaei ka jingkren jong U bah Hek, ha ka sngi thohdieng, la iohi, ba utei u MLA jong ka seng BJP, um da beit jingmut satia ban pyntrei kam ia ka ain ILP ha ka Jylla, katba dalade hi, ula don bynta ha ryngkat bad ka sorkar MDA, ban leit rah sha iing dorbar Jylla, na ka bynta ban dawa ia katei ka ain bad kumta ka jingkren bad ka kam jongu, ka kylla long noh da pyrdet. Ym tang katta, la iohi ba ha ki khyndiat sngi ba ladep ba ki nong ialam jong katei hi ka seng, ki kren shai halor ka jing kyrshan jongki, ia ka ILP bad wat U bah Sanbor Shullai, uba dei u MLA jong katei ka seng, u pyrshah jur bha, ban pyntrei kam ia ka ain CAA ha ka Jylla, ha kaba kham mynshwa lei, ula byrngem ban pyniap ialade, lada ka sorkar India, ka pyn trei kam ia ka ain CAB ha ka Jylla. Mynta u paidlang, uba bun, u don ha ka jingkhih jingmut kaba jur, halor ka ain CAA bad kumjuh halor ka jing dawa ILP bad la iohi, ba ka sorkar Jylla ruh, ka khih win shibun halor kane ka phang bad kumta, kam long kaba bha ban iakren khlem kit khlieh halor kane ka mat, namar kan lah ban ialam sha ki jingjia kiba sngewsih. Ka jingkren U Bah Hek, kam dei kaba sniew, namar ba ka sorkar Jylla, ka iaid mynta ban pyntrei kam (i) ILP lane (ii) MRSSA; tangba kum u riew rangbah, u dei ban shai bad ban ieng skhem ha ka ktien bad ha ka kam ruh kumjuh bad kam iahap ban kylla shiphang da kumwei bad sa shiphang da kumwei pat, namar ba ka kylla kam kai ialade bad ia kiwei de kiba khih jingmut halor kane ka mat kaba jngai shibun. Lada jia ba U bah Hek, um pdiang ia katei ka ain, u lah ban kren shai ha ka jing ialang jong ka Cabinet lane wat ha ka dorbar Jylla, ba um mynjur satia bad katei kan paw shai ha ki kot ki sla, ha ki sngi ki ban sa wan bad un lah ruh ban ai jingmut da kiwei pat ki lad ki lynti kiba shai; hynrei ha kajuh ka por, ngi dei ban kynmaw ba ka ILP, kam teh lakam ia ki bar Jylla, kiba shong ba sah ha ka Jylla, hynrei ka jingkhang ka dei ia kiba wan nabar, hynrei kaba un hap ban pyrkhat jngai, ka long ia ka ain NRC jong ka sorkar India, lane ia ka snem ot kyrteng 1951 kaba thmu ban pyn treikam ha Assam, namar kan rat dyngkhong ia ki poiwir kiba wan sha ka thainn naduh shi rta briew lane kaba long kumba 70snem eiei mynshwa.


Shillong: Ka Environmental Protection and Sustainable Development Organisation, kaba ju leit pynkhuid man la ka taiew sha ki jaka ba la bret pathar ki nongleit nongwan ia ki niut, ki plastic. Ha ka 22/02/2020 bad 23/02/2020, kala leit pynkhuid ia ki rud surok jong ka Kynroh arliang bad ka Wahumkhat kaba long ka thymmei jong ka umbam umdih jong ka thainn, ban lum ia ki plastic (single use plastic) kiba la bret pathar da ki nongleit nongwan. Kumta ka Seng ka wer lang ia baroh ki paid ka thainn, ki nongleit nongwan, ki dribar, ki nongshong dukan, ki khynnah skul bad ia baroh lang ba phin sngewbha ban shimkhia lang ha kaba iadei bad ki jinglehkhuid ia ka mariang khnang ba ka jingmyntoi kan wan sha ngi hi kiba shong basah hangne bad iaka pateng jong ngi.


Shillong: Ka phutbol, 7 Amlarem Constituency Cup 2019-20 kan poi noh sha kaba kut hakaba iaka 3rd place ka jingialeh kan long hapdeng ka Mupyut circle pyrshah iaka Syndai circle ha madan phutbol playground Nongtalang la 27 tarik mynta u bnai ha ka por 11:15 baje mynstep. Haka juh hi ka sngi bad haka juh ka madan, haka por 1:30 baje nohphaisngi ka jingialeh phainal kan long hapdeng ka Nongtalang Circle pyrshah iaka Thangbuli circle. Hakatei ka sngi u Minister ka sorkar MDA u Ma Lahkmen Rymbui un long kum u kongsan, lem bad ki symbud kong san, ka SDO Amlarem kong J.U Kharpuri bad u B.D.O Amlarem u Dr. Damut Lyngdoh, ong kyrwoh na u President ka Tournament u ma Tenyson Rymbui.


Shillong: Ka Synjuk ki Nong synshar Shnong Upper Shillong, kaba kynthup a ki 12 tylli ki Shnong, ha ka jing alang kaba la long ha ka 22 tarik mynta u bnai ha kaba la adon lang ki Rangbah Shnong, ki Secretary Shnong bad ki dkhot ki Executive Committee ka la oh ban atai a ka mat halor ka Revolution ba la sdang da u Bah Ardent Basa awmoit. Ka jing alang kaba la long ha Mawklot hadien ba ka la oh jingpynshai na u Bah Ardent, da kawei ka jingmut ka la rai ban kyrshan bad ashim bynta lang ha kane ka Revolution ban wer ruh a ki paidbah ban ai lang ka jingkyrshan. Kumjuh ruh ka Executive Committee jong ka Dorbar Shnong Jaiaw Shyiap Lum Pyllon ha ka jing adon lang ki ki nongmihkhmat na ki Dorbar Shnong Jaiaw Pyllun ka la pynlong a ka jing alang ryngkat ka jing adon lang u Bah Ardent ha ka 24 tarik mynta u bnai ha Conference Hall jong ka Jaiaw Shyiap Lum Pyllon. Kane ka jing alang ka la ai ka jingkyrshan a ka Revolution ha kaba kawei na ki mat jingdawa ka long ba ka sorkar kan ithuh bad pynkup bor noh a ki Rangbah Shnong da ka ai . Ka jing alang ka la shim ruh a ka rai ban atreilangban pynurlong a kane ka kynhun lyngba ka jing akhih Iada la ka Ri .


Shillong: U nongialam ka kynhun Iada La Ka Ri, u bah Ardent M Basaiaw moit, MLA barim, u la kyntu ia ki paidbah ban long kiba iai shah namar ba ka kynhun ka dang iaid mynta ha ka jingiasyllok bad ki dorbar shnong ban pyntyllun ia ka jingiakhih paidbah ne Revolution. Ha ka kyrwoh ba la pynlait, u bah Ardent u la ong ba la sngewthuh ba ki paidbah ka Ri ki la lynga bad sngew kwah tip kumno ka jingiaid lynti jong kane ka jingialeh khamtam hadien ba la rai ha kato ka jingialang kaba lah long ha ka 6 tarik u Rymphang 2020 ha Madan Student. Nga kwah ban pyntip hangne ba kumba ngi la rai ban iakynduh ia ki Nongsynshar Shnong ha kane ka Ri jong ngi, ha kine ki khyndiat sngi ngi lah iohlad ban ia kynduh ia shibun ki Synjuk ki Nongsynshar Shnong bad kaba sngewtynnad ban pyntip ka long ba baroh ki jingiakynduh ki long kiba jop namar ka jinglong ba la kloi jong ki ban iatreilang bad ban kyrshan ia kane ka Revolution ban pynioh ha ngi ka Jylla ia ki ai kiba khlain ba ngi lah ban synshar ia lade katkum ka tynrai jong ngi u Khun Khasi Khara , la ong u bah Ardent. U la ong ba ka jingkyrshan kaba la ioh ha kane ka jingiakynduh bad ki Nongsynshar jong ki Shnong bapher ka la ai mynsiem shibun ia kiba la lamkhmat ia kane ka Revolution. Ngi kyrpad ia ki paid ka Ri baroh ba kin iashah shitom sa tang katto katne por ba ngin pyndep ia kane ka jingiasyllok bad ki Nongsynshar Shnong , la ong u bah Ardent. U la ong ba ka long kaba donkam ban pynkhreh bha ha shwa ban jam shakhmat ha ka jingialeh. Ka por kam slem shuh hi ban khot biang ia u paid ka Ri ban pynsngew ia ki mat jingdawa ban buh ha khmat ka Sorkar India na ka bynta ka lawei ba phyrnai jong ka Ri bad ka Jaidbynriew Khasi. Ha kajuh u la kyntu ia ki paidbah ba kin long kiba la khreh ha kano kano ka por ba sngew ia ka jingkhot ban mih shakhmat ban tur na ka bynta ka lashai ka lashisngi jong ki longdien mandien.


Shillong: Ka Hynniewtrep Youth Council sengkmie ha ka jingiadon ryngkat ka HYC west khasi hill district bad ka HYC Rimuliang circle hynni ka sngi, ki la hiar sha ka shnong Umwali , Langpih ban ia kynduh ia ki nongshong shnong ka thainn hadien ka jing wan thombor jong ki pulit Assam ban buh ia ka ktem pulit ha Umwali. Na ka liang jong u President ka Sengkmie u Bah Robertjune Kharjahrin u la ai burom bad iaroh ia ki nongshong shnong, ki nongialam shnong bad ki Trai jaka kiba la ia ieng ban iada ia ka khyndew ka shyiap khlem da tieng ia ki pulit Assam. U la ai khublei ruh ia ki pulit bad ka District Administration ka West Khasi Hill, kiba don ryngkat bad ki paidbah bad kyntu ruh ia ki nongshong shnong ba kin ia tylli bad iarap lang markylliang ha kano kano ka por. U nongialam ka HYC u la ong ruh Lada ka Assam ki pyni ia ka map ki khasi pat kin bat ia kyndew ban pynshisha ba ngi long ki trai ha kane ka jaka, phi ki nongshong shnong phi long kum ki Border security force ka jaidbynriew ban iada ia u pud u sam . Na ka liang ka HYC ka dawa ba ka sorkar ba kan buh ki pulit bad ki outpost ki ba biang ha kane ka jaka ban iada ia ki paidbah bad kumjuh ruh ka dawa ba ka ladei ka por ba ki lai tylli ki sorkar kata ka sorkar India, sorkar Meghalaya bad sorkar Assam kin pynbeit noh ia u pud u sam namar ka jing bymlah ban pynbeit ia u pud u sam ka la long kum ki liewlep ki ba ap jingma pynban ia ki paidbah. Ban wanrah ia ka suk ka sain, ka roi ka par bad ka jingiada ba paka ia la u pud ka la don kam kyrkieh ka jing pynbeit noh ia u pud u Sam. Ka Seng ka pynrem jur ia ka jingwan pynkhein ka Assam ia ka Status Quo bad kumjuh ruh ia ka jing wanrah ka jong ki pulit Assam da ki shipai 11th Gorkha Regiment ha ka sngi u Blei, ka dei ka kam pyni bor bad ngi dawa ba ka dei ba sangeh mardor ia kum kine ki kam.


Shillong: U Dr Mukul Sangma u nongialam jong ka liang pyrshah haba ia kren bad ki ladpathain khubor u la ong ba ka jylla Meghalaya ka donkam kyrkieh ia Inner Line Permit namar ka jingpynlong ain ia ka ka Citizenship Amendment Act, 2019 ka ba trei kam ha ka Ri India. Na ka liang u Dr Mukul u la ong ruh ba ka jingpyrshang jong u myntri kam pohing jong ka sorkar India u Amit Shah ban pynsngewthuh sha ki paidbah halor ka CAA ka ha iing dorbar bad sha bar jong ka iing dorbar da kaba ong ba ia ka Ri India la phiah ha ka por ba ioh laitluid ha ka nongrim jong ka niam ka long ka ba bakla bad ka ba pyrshah ia ka history jong ka Ri bad ia ka burom jong ka Ri . U Dr Mukul u la ong ba baroh ki tip ba shuwa ban ioh ia ka jinglaitluid bun ki hima ki ia wan lang ban pynlong ia kane ka Ri kaba khraw bad kata ka jingiawan lang ka long halor ka jingiasngewthuh jingmut lang bad kane ka juh ka jingsngew kaba la long na ka bynta kito ki ba ha Pakistan kiba kwah ba ia ka Ri jong ki dei ban pynshong nongrim ha ka kyrteng ka niam ym ka ri India. U Dr Mukul u la ong ba ka jingialam bakla ia ka histori bad ia ka burom jong kane ka Ri kaba khraw ka don ka jingthmu lupa, ka jingthmu ban wanrah ia ka lynti ban ong ba ia kane ka Ri la seng nongrim ha ka niam bad u la buh ruh ia ka jingkylli ba kaei kata ka niam kaba ki kren? Ka sorkar mynta ka pyrshang ban ialam bakla ia kaba dei ban pyrshah tyngeh da ki paidbah jong ka jylla. Haba ia dei bad ka ILP u nongialam ka liang pyrshah u la ong ba ka sorkar Jylla ka dei ban wad ia ki lad ki lynti ban pynsngew sha ka sorkar India ba ka jylla Meghalaya ka la don kam kyrkieh ia ka ILP.


Shillong: U nong ialam liang pyrshah ka sorkar Meghalaya u Dr. Mukul Sangma mynta ka sngi u la ong ba ka sorkar Meghalaya lem bad ka sorkarAssam ki dei ban ia shong bad ia kren halor ki kynrum kynram kiba mih ha ki thainn khappud jong ki ar jylla. U Dr. Mukul Sangma u la ong ba naduh ki por ba synshar ka sorkar Congress ba lam khmat ma u, ka sorkar Meghalaya ka la dep ban ai ia jing thoh sha ka sorkar Assam ban pynshisha halor ka khyndew ka syiap ha ka thainn Langpih, hynrei na ka liang ka sorkar Assam pat kam shym la phah kyrwoh halor kane ka mat. Na ka liang u Mukul Sangma u la kyntu ia u myntri rangbah ka jylla u Conrad K Sangma ban pynbor ia ka sorkar Assam ba kam dei ban wan rah ia ki jing tei pynroi ha ki jaka kynnad khlem pat phah kyrwoh sha ka sorkar Meghalaya. Kat kum ka soskular ba la ia soi ha u snem 2014 ba ar jylla ki dei ban ia kren shah ha baroh ki tnat ka sorkar hashwa ban wan rah ki kam pynroi hapoh ki jaka ia kynnad ha ki khappud jylla u la bynrap. Na ka liang u Mukul Sangma u la iathuh ruh ba ka sorkar Meghalaya ha ka jing ialam ka congress ka la thoh ruh sha ka sorkar pdeng na ka bynta ban pynbeit ia u pud u sam bad ka jylla Assam hynrei na ka liang ka sokar Assam kam kam sym la mynjur. Dr. Mukul Sangma u la ong ba lada ka sorkar Assam kam pdiang ia ki dulir ka Meghalaya, kadei ban khot iathir jingmut bad ban ia kren ban ia pynbeit ia u pud u sam jong ki ar jylla lyngba ka jig ia syllok ki myntri rangbah ki ar jylla lem bad kiwei pat ki tnat treikam ha ka jing ia treilang jong baroh ki seng sain pyrthei.


Shillong: Ka Langsning Football club kan pynlong ia ka jingjied ia ki nongialehkai (trial) ha Nongstoin ha ka 29.2.2020 na ka bynta ki U-15 bad U-18 naduh ka por 10.00 am haduh 2.00 pm ha madan New Nongstoin. Kiba wan sha kane ka jingjied nongialehkai ki dei ban wanrah ia ka birth certificate na ka bynta ka U-15 bad ki dei ban kha ha Kyllalyngkot 2006 bad ia ka U-18 ki dei ban kha ha Kyllalyngkot 2003. Ha kawei ka khubor, ka Langsning ka ai khublei ia u bah Dapbor Tariang uba pas ia ka B License. U bah Dapbor u dei u coach ba dei peit ia U-15 bad Assistant coach jong ka kynhun ki rangbah ryngkat lang bad kiwei de ki nong ialehkai.


Nongpoh: Kan long ka jingkmen kaba khraw na bynta ki paidbah kiba sah ha ki shnong khappud ka Meghalaya bad Assam, kaba dei ruh ka thainn kaba ki paidbah kim ju ioh ban mad ia ki lynti synkieng kiba biang bad ia ki surok, hynrei mynta pat ka la wan ban urlong, kata hadien ba mynta ka sngi u Myntri Rangbah ka sorkar jylla, u Conrad Sangma, u la leit ban buh ia u Mawnongrim na ka bynta ban shna ia ka surok na 9Mer sha Umsen, kiba dei ki shnong kiba don ha khappud ka Assam. Kiba la sakhi lang ha kaba buh ia utei u Mawnongrim, nalor u Conrad K. Sangma, la donlang ruh u Bah Prestone Tynsong, Symbud Myntri rangbah ka sorkar jylla bad uba dei ruh u Myntri ka tnat PWD, u Bah Sosthenes Sohtun, MLA ka Jirang, u Bah Macmillan Byrsat, MLA ka Nongstoin, u Dasakhiatbha Lamare, MLA ka Mawhati, u Bah Victor Ranee, MDC ka Jirang, ki heh na ka NEC lem bad kiwei de ki heh ophisar na ki tnat sorkar bapher bapher. Halor katei ka surok kaba la buh mawnongrim ha Umtyrnga, ka dei ka surok ka ban sa ai jingmyntoi shibun eh ia ki paidbah ka thainn Umtyrnga lem bad kiwei ki shnong kiba don ha katei ka thainn, namar ka dei ka surok kaba la pynmang pisa haduh T. 84 Klur bad ka ban sa tei ia ka jingjrong kaba 29 KM, kata naduh 9Mer da kaba pyniasoh ia shibun tylli ki shnong kiba don ha katei ka thainn Khappud ka Meghalaya bad Assam. Haba kren ha katei ka sngi, u Conrad K. Sangma, u la ong ba ka jingioh ia katei ka surok kan long ka jingmyntoi shikatdei eh ia ki paidbah jong katei ka thainn bad khamtam eh ba ka dei kaba iajan eh bad ka Nongbah Guahati. Shuh shuh, u la ong ruh ba ka jingioh ia katei ka surok kan long ka jingkmen ia ki paidbah jong katei ka thainn, kaba dei ruh ka thainn kaba ki paidbah kim pat ju ioh mab ia ka surok kaba bha, namarkata lyngba ka jingioh ia katei ka surok kan da long ka jingmyntoi kaba khraw eh ia ki paidbah kiba sah ha katei ka thainn, ba kin nanglah shuh shuh ha ka ban nangkyntiew ia ki kam ki jam ha katei ka thainn bad khamtam eh haba iadei bad ki kam rep kam riang. U la ong ruh ba kane ka sorkar MDA kaba mynta, ka dei ka sorkar kaba don ia kata ka jingpyrkhat kaba jngai na bynta ki shnong nongkyndong bad kiba duna ha ka roi ka par, kumta haba iadei bad kata, u la ong ba kane ka sorkar MDA kaba mynta ka la trei shitom haba iadei bad ki surok na bynta ki paidbah ban haba ianujor bad ka sorkar kaba la leitnoh. Halor katei ka surok kaba yn sa tei shen bad ki paidbah kin sa ioh ban pyndonkam hapoh ki ar snem, u Myntri rangbah ka sorkar jylla, u la kyntu ia ki paidbah jong katei ka thainn, ba ki dei ban long kiba iaishah bad ruh ba ki dei ban ai ka jingiatreilang, khnang ba kan kloi ka jingpyntrei bad ka ban sa long ka jingmyntoi ia ki paidbah jong katei ka thainn hi baroh kawei.


Shillong: Hadien 2 sngi ba la shah thung kum u Organising Secretary ba thym mai ka Khasi Student Union (KSU) shah khot hajir u Ostarnic Marbaniang lem bad ar ngut ki dkhot ka KSU halor ka jing ia shim bynta jong ki ban pyrshah Citizenship Amendment Act (CAA) 2019 bad ban dawa pyn treikam Inner Line Permit (ILP) ha nongbah Shillong. Ha ba kren bad ki lad pathain khubor u president ka KSU u Lambok starwell Marngar u ba la wan synran lem sha thanat u la ong ba ka seng kam sngew phylla ia ka jing shah khot hajir ki dkhot ka seng namar ka seng ka ju iaid mad kum ia kine ki jing leh ka sorkar ban pyn tlot ia ka jing ia khun jong ka seng. U Lambokstarwell Marngar u la iathuh ruh ba ki don kum ba 6 tylli ki jing ujor pyrshah ia ki dkhot ka seng bad u la ong ba ka por hi kan sa batai halor ka jing ia khun ka seng ban ioh ia la ka hok jong ka jaidbynriew ka jylla Meghalaya. Nalor kane u Lambokstarwell Marngar u la ong ba wat lada ki pulit ka jylla kin dang iai khot hajir ia ki dkhot ka seng, ka KSU kan nym pyndem bad kan dang bteng beit ia ka ka jing iakhun khlem da duh mynsiem ne jing kyrmen.


Shillong: Myn hyn nin ka sngi ki dkhot jong ka Hynniewtrep Achik National Movement hapoh ka jingialam jong u Asst Secretary jong ka seng u bah Louis Dohtdong ki la ioh ban kem ia ki 300 ngut ki bar jylla na PynthorUmkhrah. Kine ki bar jylla ki dei ki nong trei bylla jong u bah Dinus Siangshai u ba wan ialam ban shna ia ka National School ha Pynthorumkhrah. Ha kane ka jingleit khynra ia ki bar jylla na ka liang ka HANM ki lalap ba u trai jong katei ka jingtrei, U Ma Dinus Siangshai u ju wan ialam beit ia ki da ka bus saw man ka sngi sha kane ka jaka bylla. Haba tohkit ia ki kot ki sla na ka liang kine ki nongtrei ki la kam ba ki don lut, hynrei kin sa pyni ha ka sngi kaba bud. Na ka liang ka HANM kin sa leit biang sha kane ka jaka ba kin peit ia ki kot ki sla jong kine ki bar jylla.


Ka jingiap briew ha North East Delhi, ka la poi sha ka 23 ngut bad U Arvind Kejriwal, myntri rangbah ka Delhi, u iathuh ba ki don ki bor kiba nabar kiba shim kabu ha katei ka jing ia kynad bad kim dei satia ki trai shnong. Ki nongshong shnong ka Delhi, kim kwah ia ka jing ia umsnam bad kane ka dei kaba la leh da ki riew shim kabu bad kitei ki dei kiba don bynta ha ka sain pyrthei bad ki dei ki briew kiba nabar ula ong shuh shuh. Ki Hindus bad ki Muslim, kim ju kwah ban ia shoh . Ka sorkar, ka la pynbna ruh ia ka khusnam kaba T.1klur bad sa ka kam ia uwei u dkhot jong ka long iing U Ratan Lal, uba dei u pulit langrut, uba la iap na ka jingshah kawang maw ha ka Lah Sngi U Blei. Kawei pat ka khubor, ka iathuh ba ka Delhi High Court, ka la bthah ia ki pulit ba kin ujor ejahar pyrshah ia U Kapil Mishra, uba dei u nongialam jong ka seng BJP bad kiwei ruh, namar ki jingkren pynshit jongki bad la bthah ia kata ha U Tushar Mehta, Solicitor General, ba un pyntip sha U Police Commissioner.


Shillong: Ka Hynniewtrep National Youth Front mynta ka sngi ki la wan iathuh ha ki lad pathain khubor ba man ka sngi da ki spah tylli ki trok kit masi beain ban shalan sha Bangladesh, ki iaid lyngba ka surok Upper Shillong. U Bah Faster Kharpuri general secretary jong ka HNYF Shillong Region, u la iathuh, ba na ka liang jong ka seng ka la ioh ban kem ia kine ki trok kiba kit ia ki masi ban leit sha Bangladesh. Ha kane ka jingkhynra jong ki la ioh ban kem da ki spah tylli ki trok kit masi beain sha Bangladesh ki iaid man ka sngi. Haba tohkit na ki dribar trok ki iathuh ba ki dei ki masi jong u khar Bangladesh, na ka liang ka la pynpaw ruh ia ka jingsngewlyngngoh ia ka jingioh lad jong ki khar Bangladesh ban wan khaii masi beain. Ki nongniah trok ki la iathuh ruh ki masi ki wan, na Marigoan, Jalpaiguri bad na Khanapara ha kaba kim ju don ia ki kot shalan bad ki kot na ka tnad Veterinary. Ka seng ka ong ba kane ka jingshalan masi beain sha Bangladesh ka wan rah ia ka jingkiew dor ka doh masi ha iew ha kaba shisien ka la kiew kam juh don kata ka jinghiar jong ka doh masi. Na ka liang ka HNYF ka kyntu jur ia ki bor jong ka ain ba kin leh ei ei ban lah ban teh lakam kane ka khaii masi beain bad na ka liang ka seng ba kin dang iai bteng ia ka jingkhynra ia ki kali kit masi beain sha Bangladesh.


Shillong: Wat la ka jing ia khih ki nong trei muster roll ba la khot da ka All Meghalaya Muster Roll Progressive Workers Union (AMMRPWU) ka la kot sha ka 4 sngi, hynrei na ka liang ka sorkar Meghalaya kam khein snep halor ka jing iakhih jong ki. Ki mat ba ka AMMRPWU ka khot jing iakhih lane ka State wide strike ka dei ban dawa na ka sorkar ban siew noh ia ki tulop, ki arrears bad ban burom ia ka hok jong ki nong trei muster roll hapoh ka jylla. La ioh khubor ba ki nongtrei muster roll hapoh ka thainn rilum Garo ki la shah byrngem ha ki bor ka sorkar namar ka jing ia shim bynta jong ki ha ka jing iakhih. Na Garo Hills la ioh lum khubor ba ki nong iakhih kila shah byrngem ban shah beh na ki jaka sah (Quarters) jong ki bad kin shah ot tulop ruh lada ki ia shim bynta ha ka jing iakhih. Ki nong trei Muster Roll ki ba ia shim bynta ha ka jing iakhih ki dei na ki tnat bapher bapher jong ka sorkar Meghalaya kiba kynthup na ka PHE, Forest, Water Resources bad kiwei kiwei de.


Shillong: Ka jingialang ka UDP Parliamentary party kaba long ha ka 14 tarik Rymphang 2020, kala jied bujli ia u MDC ka Sohra u bah Titosster Well Chyne kum u nongialam ka parliamentary party. Kham mynshwa, ka UDP kala jied ia u bah Teinwel Dkhar kum u nongialam ka parliamentary party bad ula long ruh u CEM ka KHADC la 9 bnai eiei shwa ba un khyllem noh ha u bnai Naiwieng 2019. Ha ka jingialang ka UDP, la don lang ki MDC ka UDP ba kynthup ia bah Teinwel Dkhar, bah Jambor War, bah Ryngkat lang Lyndem bad bah Bindo M.Lanong, ki la rai da kawei ka sur ban jied ia u bah Titosster ban long kum u nongialam thymmai. Ar ngut ki MDC ka UDP pat kynthup bah Paul Lyngdoh bad bah Teibor Pathaw ki la mih noh na ka United Democratic Alliance (UDP) ba ialam u bah Teinwel Dkhar bad leit kyrshan ia ka kynhun United Democratic Forum (UDF) ba ialam da u bah Latiplang Kharkongor. Kine baroh saw ngut kila phah ia kane ka rai jong ka jingialang sha u president bad secretary ka UDP ba kin tip.


Shillong: Ka kynhun metiaw ne ka MLP Veteran ka la ohrah a ka nam lahduh hadien ba ka la lah ban pynliem a ka Momentum Friendships da 21 run ha ka phainal ka 1st Knock Out Tennis Ball Cricket Tournament Open To All 2020 ba la pyn aid da ka Mawlai Umthlong Local Dorbar ha madan Lummawnei ha ka sngi Saitjai ka 22 tarik u Rymphang, 2020. Ka MLP kaba la mih madan nyngkong ka la lah ban kamai 115 run na ki 15 over ba ki la alehkai. Haba wan ban kthong ka Momentum ka la lah ban kamai tang 94 run bad liem lut ki wicket, ha kaba ka MLP ka la jop da 21 run ha kane ka jing akhun final kaba itynnad. Ka MLP kaba la ohrah a ka Trophy ryngkat bad song pisa kaba T.20,000 Hajar bad ka Momentum kaba la wan ba ar ruh ka la ioh rah a ka trophy ryngkat bad ka song ba T.10,000 Hajar. U Rajiv Rai Singh u la oh khur a ka nam Man of the Match halor ka jinglah ban alehkai bha ka jong u. Katba u Gautam Chetri u la oh khur a ka nam Man of the Series hadien ba u la oh khur a ki lai tylli ki spah run ha kane ka jing alehkai, u Chetri u la oh khur ruh a ka nam Man of the Match ha ka semi final ba nyngkong bad u Kenny Wann a ka semifinal ba ar.


Da U Olibar Kharumnuid Ban iai kyrsiew biang pat, ia u paid Khasi Khara, u paid Khasi baiar. (Khynriam, u Pnar, maram, u Bhoi u War Balei ia u Khasi la khot u Hynniewtrep? Ka Ri Khasi ka dei ka ri ki maw. Ka shnong ruh bun hi ka kyrteng Maw kum Mawsynram, Mawkyrwat, Mawryngkneng, Mawlasnai etc. Mawryngkew Napdeng ka jingbuh jingsat ka Lei synshar. Naduh ka sngi, u Bnai, ki Khlur etc. dei tang ka Ramew (pyrthei) kaba don jingim. Ia ka ramew la tap lin da ka um. Te ha ka jinglong lyngki jong ka, ka Ramew ka dawa ia ka Lei synshar (Ka Hukum) donkam ka shongkha shongman halor jong ka. Ka Hukum ka iohsngew, ka sngap, arsut ka pynhiar synjat lator da u Ryngkew na jrong sha tbiang (u maw bym tip u wan na u Bnai ne u Khlur ym tip) la skhem ka shongkha shongman, la pun ka kyan, long lum long them, long riat long ram, ki wah ki tuid sted na lum sha them, la kha arngut ki khun, u maw bad ka khyndew. U maw bad ka khyndew ki long shpara, ka khyndew ka sei ia ki phlang ki kynbat, ki dieng ki siej. Ka Ramew ka sei ia ki khniang, ki ksiah, kiba iai phew jait, ki sim ki doh, ki mrad ki mreng, kiba laiphew jait, kiba laiphew sieh, laiphew khongpong; kiba bam phlang ki don, kiba bam doh ruh ki don. U thlen u dei u Myntri Rangbah duh jong ki laiphew mrad, bad u masi u dei u Basan jong ki laiphew mrad. U Maw ba shipara bad ka khyndew:- U ri ia baroh ki khniang ki ksiah, kiba bha bad ba sniew kiba longbih, bad ki bym long bih. Kumjuh ki mrad ki mreng kiba bha bad ba sniew, wat u Hynniew pansngiat u Hynniew Hima ruh, u shong u sah ha krem maw. Une u Hynniew Pansngiat Hynniew Hima u dei uba shah dawa ha ka mei ramew. Ka Ramew hadien ba ka la dep pynbiang lut nadong shadong naduh u phlang u kynbat, ki dieng ki siej, ki soh ki pai, ki khniang ki ksiah, ki sim ki doh, ki mrad ki mreng. Hynrei mano pat ban synshar ia ka jingbuh jingsat jong ka mei ramrew. Kumta ka mei ramew ka la dawa ia ka Lei synshar (Ka Hukum) kaba long kata ka nongbuh bynta ka Nongsam bynta. Ban phah ia u nongsynshar ban synshar ia ka jingbuh jingsat jong ka Mei ramew. Ka Lei Synshar ka la lum ia ka dorbar bneng. Na ka ka khat hynriew Pansngiat khat hynriew Hima; Hynniew Pansngiat, Hynniew Hima, kin hiar sha pyrthei lyngba ka jingkieng Ksiar ba don ha Lum Sohpet bneng. Ban long u nong synshar ia ka jingbuh jingsat jong ka Mei Ramew. Ha kajuh ka por ban pyndep ia ka shongkha shongman kumba long ba man ka mei ramew. Mar synpoi u Hynniew Pansngiat u Hynniew Hima ka pyrthei, hapoh ka jingialam u Syiem Iakriah ka Hukum kaba long kata ka nongbuh bynta ka nongsam bynta, ka la lum ia ka dorbar ba nyngkong ban hikai, kumno ban bam, kumno ban dih, kumno ban rep, kumno ban riang, lyngba ka ain jong ka Kamai ia ka Hok . Ha ka dorbar kaba ar pat ka la lum ia baroh ki laiphew jingthaw ban phah wan hadien 9 sngi 9 miet. Hynrei u mrad u lyngah um lah shah u wan tang 7 sngi 7 miet ka Lei Synshar ka (Hukum) kaba long kata ka nongbuh bynta ka nongsam bynta, ka la ai ha u mrad shi bun ka bor, khyndiat ka buit. Hynrei u Hynniew Pansngiat u Hynniew Hima pat u wan kum ba la bthah ka Lei Synshar 9 sngi 9 miet. Ka la ai shibun ka buit, khyndiat ka bor. Ha ka dorbar kaba lai pat ka la shim jingkylli ia u Hynniew Pansngiat u Hynniew Hima, da kumno phin im ha pyrthei! U 7 Pansngiat 7 Hima u ong, ngin im da ka kamai ia ka hok kumba la bthah ma phi. Hynrei u Thlen pat u Myntri rangbah jong ki laiphew mrad u tur ha khmat ka Lei Synshar u ong, ka kam jong nga dei da ka Long Spah; da kaba bam ia ka longbriew, u phet die soit, ka ktien u Thlen ka im ki phlang ki kynbat ki long treng lut u 7 Pansngiat u Hynniew Hima um nud shuh ban mih shabar u kyang u pyrta ia ka nongbuh bynta, ka nongsam bynta (Ka Hukum) ban iarap ia u. Ka Lei synshar ka hiar ka lap pynban ia u traw ba u siar buit. Kumta kum ka Apot la bthah ia u traw ban shah slap shah lyer ban da ia ka iing u 7 Pansngiat u 7 Hima. U Siej pat u dei u lymboit u lymbiang (bym don snep) u kwah ban ioh bynta bad u Hynniew Pansngiat Hynniew Hima ban shong hapoh ka jingker jingda jong u traw, naduh ba u Hynniew Pansngiat Hynniew Hima u la ioh ia ka iingtrep la khot noh ia u u Hynniew trep . Ka Hukum hadien ba la ioh ia ka iingtrep ka la phah khot ia u masi bad ka la bthah ia u, khie leit sha u khun bynriew ban shet ja tang shi shir ar shir ban dap shi khiew ranei. Hynrei ka tyngap pat ka la iohsngew kyndiang ia ka ktien jong u Thlen; Kam ia ka long spah bam da ka longbriew , ka la ong ha u masi wat ong shi shir ar shir, ong shi shang ar shang; khnang ba u khun bynriew un ym lah bam, un theh kai sha madan ban bam ei ma ka, bad ka thiar jong u ruh kan sa lut kloi bad un sa iap thngan hangta hi. Ka Hukum ka tang shu tip ia kane ka la phah khot mardor ia u masi. Hangta hi ka la lop lut noh ia ki bniat jong u bad ka la ong; u Lut Hukum um bit ban biang ki bniat ia ka tyngap pat ka tap da u khliew ranei, hangta hi iong syndon hi ngain. U Thlen um man thaint u leit sha u Biskarom (u Biskarom u dei u Bakhraw jong u Syiem Lakriah hadien u syiem Lakriah wan u Syiem Synriang u bakhraw jong u Syiem Synriang dei hi u Biskarom) ban pdiang ia ka kam long spah bam da ka longbriew u Biskarom um treh, um sngap hi ruh, namar ba bun kam ha ka thian kriah thainn shang, nangta sa sha u Barikor Karikor (u Barikor Karikor u dei hi u Bakhraw jong u Syiem Synriang) u ruh um treh ia ka kam long spah bam ia ka longbriew, liak u kynmaw ia u Sormoh Sorphin ba ki dang ia bun kam ha ka rep ka riang. U Thlen u la ong; kan myntoi aiu phin rep lada phim pynngat shuwa ia kane ka dieng iei, kaba shu heh ba biej, khlem dur khlem dar, kane ka dieng kan tap op ia ki jingthung jong phi, ba ym dei sngi shuh, sngew iahap u Sormoh Sorphin. Yn iai bteng KA JINGTIP BA NGI DEI BAN TIP: Lada khie ka eriong erngit, lane lyer bah lyer san (lyer kyllang) ka lyer kaba kwah lied iing, shim da ka Siang Dieng ba la ju pyndonkam kum ka khatja step bad jamiet, sieh ia ka ha tyngkhap dieng lynnap sah tin, kumjuh ia ka iingphlang ha tyngkhap dieng batap u traw ne tynriew ka lyer kan iaid lait na ka iing jong phi.


Ka United Democratic Alliance (UDA) ha KHADC, shen kan sa leit kam hakhmat u Lat, ba kan shimti ma ka ban thaw ia ka Executive Committee (EC) bathymmai, namar ka la don kumba 18 ngut ha ka ing dorbar kaba 30 ngut, hadien ba la mih bun ki kynrum-kynram naduh u bnai November 2019. Ha ka kynhun paralok UDA, ki don ki seng UDP-HSPDP, ka NPP bad katto-katne ki Independent bad na ka PDF ruh. La niew lang ruh sa ia u Pius Marwein, ia uba ka kynhun UDP-HSPDP ka la thikna ba u Bah Pius Marwein un jop suk bad da kaba tam bun ia uno-uno uba wan ba-ar ha kane ka ilekshon shiteng samoi ha Langrin Constituency, katkum ki khubor ba la iohlum na kylleng ka Langrin Constituency. Ia ki vote, yn niew ha ka 3 tarik March 2020. Ki nongialam ki UDA, dang shen ki la iasyllok bad rai lang ba ka EC bathymmai kan buh noh ia ki kyndon treikam bashai, ban pyniaid ryntih ia ka rukom treikam. Hynrei lada don jingiapher jingmut hangne-hangtai ka Executive Committee kan shimti ban pynbeit. La mynjur ruh ban don sa ka Coordination Committee hakhlieh, kaban pynbeit bad ai jingmut ia kino-kino ki kam kibym poi sha ka jingiabeit, lada don bad phah sha ka kum ia kita. B.M.Lanong


Shillong: U Myntri Rang bah ka jylla u Conrad K Sangma u la kyntait ban weng noh ia ka dorkhas kaba la ujor pyrshah ia ka Lokayukta ha ka Megha laya High Court, kumba la dawa da ka seng Congress. Haba kren sha ki lad pathain khubor myn hynnin ka sngi, u Conrad u la ong, Ngim nym weng ia ka dorkhas namar ba ngi la iaid ha ka lynti ain kaba dei bad ngin iaid katkum ka ain. Ka jingthep ia ka dorkhas ha ka Meghalaya High Court, kam dei ba iadei ne ban iada iano iano hynrei ngi sngew ba kam don ka jingbud ia ki kyndon ha ka Lokayukta bad kawei kam don eiei ban buhrieh ia kano kano ka jingtohkit . Myn shi sngi, u nongialam liangpyrshah uba dei ruh u nongialam ka Congress u Dr Mukul Sangma u la dawa ba ka sorkar Meghalaya Democratic Alliance (MDA) ba ialam ka NPP, ka dei ban weng noh shi syndon ia ka dorkhas ba la ujor pyrshah ia ka jinghukum ka Lokayukta ban shimti ka Central Bureau of Investigation (CBI) ban tohkit halor ka jingkynnoh shalan beain ia u dewiong ha ka jylla. Haba pynksan ia ka jingujor pyrshah ia ka hukum ka Lokayukta, u Myntri Rangbah u la ong, Ngi la bishar bniah ia kane ka kam katkum ka jingpule bniah ka tnad kam ain . U la buh jingkylli ia ka Congress kaba ialam ia ka sorkar barim da kaba ong, Hato ka Congress ka la pule ia ki kyndon, ki don ki bynta ki bym iahap bad ka Lokayukta bad dei halor kine ki bynta ba la thep ia ka dorkhas . Ha kajuh ka por, u la buh jingkylli ia ka jingtreikam ka sorkar barim halor ka Lokayukta, K jingthaw ia ka Lokayukta kaba pura ka dang iaid namar ba dang ioh tangia u chairman bad ka liangpyrshah kam don hok ban tuklar namar ba ialade ka shim por da ki snem tang ban wad ia u chairman ruh kam iohi hynrei kane ka sorkar kam shim por eiei ban ioh ia u chairman bad ka jingioh ia u chairman ka mut ba kane ka sorkar ka don ka jingkut jingmut ban pynkhlain ia ka Lokayukta bad ban rat dyngkhong ia ki kam bamsap . U la kyntait ba ka sorkar kan buhrieh eiei na ki paidbah ha kaba iadei bad kano kano ka kam. Ka sorkar kam don eiei ban buhrieh ia kane ka kam na ki paidbah bad nga la shong jingialang bad u Chief Secretary, DGP ban eksamin ia kane ka kam , u la ong.


Shillong: Ka kynhun Meghalaya Democratic Alliance (MDA) kaba synshar ha ka jylla, kan pynbna ia u kyrtong MP sha Rajya Sabha ha ka sngi Nyngkong ban wan. Ia kane la iathuh da u myntri rangbah u Conrad Sangma hadien ba la wai ka jingialang ka MDA myn hynnin ka janmiet ha Pinewood Hotel. U Conrad ula iathuh ba la thaw ruh ia ka sub-committee kaba khlieh da u symbud myntri rangbah u bah Prestone Tynsong bad ki dkhot kin dei uwei na kawei pa kawei ka party ba don ha kane ka kynhun nalor MLA shimet. Ki don shibun ki jingiatyrwa ia u kyrtong hynrei kam pat long ba ngin pynpaw bad ka sub-committee kan sa leh ia kaba donkam bad ngin sa pynbna ha ka sngi Nyngkong , la ong u Conrad. U Conrad ula ong ba baroh ki kwah ban long kawei ka sur ka MDA ha kaba iadei bad kane ka elekshon MP sha Rajya Sabha. Watla ka paw ha kine ki sngi, ba u president ka NPP u Dr WR Kharlukhi un iakhun kum u kyrtong hynrei na ka liang u Conrad um kwah ban pynthikna halor kane hadien ba la wai ka jingialang ka MDA. Ka elekshon jied MP sha Rajya Sabha kan long 26 tarik Lber ban wan bad ka Meghalaya ka don tang kawei ka jaka.


Shillong: Ka tnad jngohkai ka jylla kan pynlong ia ka Tamasa jngohkai pyrthei kaba tip kum ka Juk Meghalaya ne Meghalayan Age kaban long khyndai sngi naduh ka 7 haduh 15 tarik Lber 2020 ha Thadlaskein, Lad Mukhla ka West Jaintia Hills. Ka jinglut na ka bynta kane ka tamasa kan kot sha ka T.4.3 klur ba la ioh ban pynbit pynbiang da ka kompeni E-Factor Entertainment Private Limited kaba don ka ophis ha New Delhi. Kane ka tamasa ka long ban pynpaw ia ka spah ka jylla khamtam ka jinglap ki stad ia ka rta jong ki maw ha kane ka jylla, naduh 3000 snem, bad ki la ai nam ruh ia kane ka rta ka pyrthei kum ka Juk Meghalaya ne ka Meghalayan Age naduh ka 3000 snem mynshwa shaduh kine ki sngi. Ka jingmut jong kane ka tamasa ka long ban kyntiew ia ka kam jngohkai pyrthei ha kane ka jylla, ban kyntiew ia ka ioh ka kot jong ki paidbah , la ong u myntri rangbah ka jylla u Conrad K Sangma haba kren sha ki lad pathain khubor. U la ong ba yn sa wan sakhi ki paidbah na kylleng ki ri ka pyrthei bad kumjuh ki myntri sorkar pdeng, nalor ki kompeni pathain khubor kum ka BBC, Instagram, Facebook, YouTube bad kiwei. U Conrad uba peit ruh ia ka tnad jngohkai, u la ong ba kane ka tamasa kan dei kaba baroh shi pyrthei kin wan sakhi ban mad ia ka jingitynnad ka jylla. Ha kajuh ka por, u la ong ba ia kito ki briew kiba wan na jaka ba don ka jingpang Coronavirus, yn pyrkhing bha bad ka sorkar jylla kan bud ia ki kyndon ki jingbthah ba la pynmih da ka sorkar pdeng halor kane. Ngin bud ia ki kyndon jingbthah ba la pynmih da ka sorkar pdeng, ki stad ka koit ka khiah bad ngin nym shah ia kito ki briew ban wan na ki jaka ba don ka jingpang Coronavirus , la ong u myntri rangbah. U Myntri Rangbah u la kyntait ba ka jingpynlong ia ki tamasa kam mut ban shu pynlut phut ia ka pisa hynrei ka long na ka bynta ban kyntiew ia ka ka ioh ka kot jong u paidbah. Tang namar ba hiran pisa kam mut ba ngin shu sangeh noh ia kano kano ka kam. Kam mut ba ngin sangeh noh ia ka Meghalaya Games tang namar ba kyrduh pisa namar ba kan pli ia ka lawei jong ki khun samla ka jylla. Wat hapdeng ki jingeh jingkyrduh pisa, ka sorkar kan iakhun ban jop ia kine ki jingeh , u la ong. U la ong, Kan nym don ka jingma ban duh tulop ki nongtrei sorkar, ngi siew thikna mynta bad ngin siew thikna ruh, kam don kano kano ka jingeh, watla ka jingkyrduh pisa ka jia ym ha kane ka jylla hynrei wat ha kylleng ka pyrthei . Ha kajuh ka por, u la ong ba ha ka sngi, ka sorkar kan pynlong ruh ia ka jingiathir kaban iashim bynta ki heh sorkar jylla na ka dong mihngi bad kumjuh ki heh sorkar pdeng. U myntri rangbah u la ong ba kan don ka jingiathir ha ka sngi kut ban iadon bynta ki myntri sorkar pdeng naduh u myntri ka DoNER u Dr Jitendra Singh, u myntri kam jngohkai u Prahlad Singh Patel, u myntri tnad ialehkai u Kiren Rijiju, u myntri ka tnad Jan Shakti u Rattan Lal Kataria, bad la khot sngewbha ruh ia baroh ki myntri rangbah ka dong mihngi nalor kiwei ki heh sorkar.


Ka jingpang corona, ka la bam ia 2,744ngut ki briew ha China bad ki don sa 82,000ngut kiba ioh ia katei ka jingpang ha kylleng ka pyrthei bad 78,947 ngut tang ha China. Kiba dang shu ioh ia katei ka jingpang ha China, ki don 328ngut, katba kum ka khubor, kaba la ioh mynta ka sngi. Kiba dang shu iap ha China, ki long 41ngut ha ka jylla Hubei bad nangta sa 28ngut ha Wuhan.


Shillong: Mynta ka nohsngi, ha ka por 3 baje ka la mih ka huri hura ha Ichamati hadien ba la wai ka jing ialang paidbah ba la pynlong da ka Khasi Student Union (KSU). La iathuh ba ka jingialang, ba la pynlong, ka long ban iakren halor ka jing pyrshah jong ki ar seng, ia ka CAA bad dawa ban pyntrei kam noh ia ka ILP. Ki lad pathain khubor ki iathuh ba ka jing ia kynnad hapdeng ki Khasi bad ki bar jylla ha Ichamati ka la sdang hadien ba kawei ka ing ka la shah wiang dieng da ki briew bym ithuh. Mar sien kut ka jing ialang ka KSU bad ka FKJGP ki bar jylla ki la wan mih ryngkat bad ki tiar pyn mynsaw kynthup ki maw, ki wait lem bad ki dieng. Ka la don ruh ka jing ia pyni bor hapdeng ki Khasi bad ki bar jylla bad dei hangne ki pulit ka thanat Sohra ki la wan ban tuklar ban pyn jai jai noh ia ka jing ia kynad. Ha ka jing ia tynjuh bor ki la don katto katne ngut ki riew paidbah lem bad ki dkhot ka KSU ki ba la mynsaw. Ki lad pathain khubor ki la iathuh ruh ba uwei pulit jong ka Sohra thanat bad U Sordar jong ka Umwai ki la mynsaw ha ka jing shah kawang maw bad ki bar jylla. Nalor ka jing mynsaw briew ka la don ruh ka jing shah thang ki kali bad pynjulor ruh ia ki bos ki ba ieng ha surok bah ha Ichamati. U general secretary ka KSU u Donald V Thabah, u la ong ba haduh mynta ym pat lah ban tip bnaih katno ngut ki ba mynsaw, hynrei u la ong ba u Sordar jong ka Umwai u la shah kit sha nongbah SHillong na ka bynta ban shah sumar ba u la mynsaw jur.


Shillong:Ka Hynniewtrep Iewduh Association ki la pynrem jur halor ka jing kyntait jong u acting Syiem ka Hima Mylliem u Ainam Sing Syiem ban ia kynduh ia ki hynnin ka sngi ka 27 tarik u Rymphang 2020 ha ophis trei kam u Syiem ha Hima Mylliem,Mawkhar. Ha ba ia kren bad ki lad pathain khubor na ka liang u General Secretary ka HIA u bah Korbar L Nonglait, u la ia thuh ba ka jing leit ia kynduh jong ki ia u acting Syiem ka Hima Mylliem ka long ban pan jingshai halor ka jing tei beain ia ki mala kaba jrong ha Basa sohsaw ka Proposed Construction of Whole sale Market da ka skim ba la ioh na KHADC . U la iathuh ruh ba ka jingai skim jong ka KHADC ban shna bha ia ka ne ka jaka ha basa sohsaw ka long ban pynsuk ia ki nongrep, kiba wan ban pynhap mar ha iewduh ym ban ai jingmyntoi ia ki myntri jong u Syiem da kaba shna ia ki dukan ha kine ki jaka. La iathuh ruh ba na ka liang u acting Syiem ka Hima mylliem u la dep ban shna kumba 30 tylli ki dukan. U la ong ruh ba ka jingkyntait jong u Syiem ban ia kynduh bad ka bym treh ban ai ia ka jingpynshai ia ki seng HIA ka pynpaw ba ka don ka jing pyndonkam bakla ia kane ka skim ha ka ba u Syiem u ialeh ban burieh ia ka eiei ka ba sha lyndet. U la pynpaw ruh ba u Syiem u dei ban sngap ia ki jingeh jngshon jong ki paidbah ka Hima bad haba ki khlem leit ha ing ha sem jong u, hynrei ki la leit ban pynpaw ia ka jing eh ha ka dorbar hynrei u Syiem u la kyntait mardor ban ia kynduh ia ki. U la ithuh ruh ba iakane ka kam ha u bnai Nailar 2019 na ka bor ka District Council ki la pynsangeh noh a kane ka kam mynta namar ba ki lap ba kane ka jingtei ka long ka ba shongsynjor bad ka ba shongsyier. Hynrei ki la pan biang ia ka NOC na u secretary ka District Council ban shna pynskhem ia ka ne ka jaka hynrei ki la pyndep ruh ia kine ki dukan 30 tylli ha ka tei ka bsa sohsaw. U la ong ruh ba ka KHADC, hato ka ai ia ki skim na ka bynta u paid bah ne na ka bynta ka jing myntoi u Syiem bad ki myntri jong u ne. Na ka liang jong ka HIA ka pyrshah jur ia ka jingshna beain ia ka ne ka jaka da u Acting Syiem bad ia ka jing shynshar donbor jong u ha ka ba u la kyntait wat ban sngap ia ki jingeh jong ki paidbah ka Hima.


Shillong: Ki pulit jong ka East Khasi Hills, ha ka kyrwoh hynnin ka miet, ki iathuh ba ka KSU, ka la pynlong jingialang hynnin ha ka por 3baje nohsngi ha Ichamati bad mar ia wai ka jingialang, ka la mih ka jing ia ktah kti hapdeng ki dkhot ka KSU bad ki bar Jylla ha katei ka thainn. Katei ka jing ia kynad, ka la ialam sha ka jingthang ia u skum kba, uba don ha katei ka jaka bad ki don ruh ki dkhot ka KSU, kiba mut ban thang ia kawei ka iing. Hangta ka la mih ka jing ialeh pyrshah jong ki bar Jylla bad ki la lun maw ia kawei ka bos, kaba kit ia ki dkhot jong ka KSU. Ka don ruh kawei ka taksi, kaba leit shaw ia ki nongialam jong ka KSU na Ichamati kaba la julor bad ka kali jong ka kong J Umdor, MCS ruh ka la julor ha katei ka jingjia. Saw ngut ki dkhot jong ka KSU, ki la mynsaw bad la phah sumar ia kitei ha ka PHC ha Ichamati bad sa arngut ha Sohra PHC. La iathuh ba U Bah Lurshai Hynniewta (35), uba dei u khun jong U Bah Serkin Nongkynrih, uba na Khliehshnong, Sohra, ula khlad noh ha ka jingshah sumar.


Nongpoh: U Bah A.L Hek, Myntri ka tnat ka koit ka khiah hapoh ka sorkar jylla, myn hynnin ka sngi u la hiar sha shnong Umtrew ha Ri Bhoi, na ka bynta ban buh ia u Mawnongrim ban tei ia kawei ka Hospital kaba don kaba don 50 Jingthiah, kaba la tip kum ka AYUSH hospital & Wellness Centre ia kaba yn sa tei hapoh ka shnong Umtrew. Ia katei ka Hospital, kaba la buh mawnongrim myn hynnin ka sngi, ka dei kaba la pynmang pisa lyngba ka Ministry of AYUSH National AYUSH Mission, ha ka jingpynmamg tyngka kaba la poi haduh T. 12 klur. Kiba la donlang ha kaba ia utei u Mawnongrim, ki kynthup ia u Bah Jason Sawkmie Mawlong, MLA ka Umsning, ka Kong M. Sawkmie Mawlong, MDC, u Dr.A. Warr, Director of Health Services (MI)& I/C Director of AYUSH, u Dr. D.K Raswai, Homoeopathic Physician cum State Nodal Officer, AYUSH, u Dr. M.Mawrie, DM&HO, u Bah S. Diengdoh Rangbah shnong ka Umtrew, ki riew rangbah lem bad ki paidbah na ka shnong Umtrew. Khyndiat halor katei ka jaka sumar, la ong ba ka thong ka jong katei ka jaka sumar, ka long ban pynleit jingmut ha ka ban pynkoit ia ki nongpang lyngba ki jingsumar bad ki dawai kiba kham pher, kaba kynthup kum ki Ayurveda, Yoga, Naturopathy, Unani, Siddha and Homoeopathy lem bad kiwei. Na ka liang u Myntri ka Sorkar Jylla, u la pynpaw ia ka jingkmen kaba khraw halor ka jingioh ban buh Mawnongrim ha ka ban tei ia katei ka jaka sumar, kaba dei ruh kaba la slem bha ba ka jylla ka la angnud ban ioh ia kaba kum katei ka jaka sumar bad khamtam eh ia ka Ministry of AYUSH National Ayush Mission, kiba la iarap bad shimkhia lang ha kaba pynurlong ia katei ka jingangnud kaba la slem. Shuh shuh, u la ong ruh ba wat na ka liang ka sorkar jylla ka angnud eh ha ka ban pynbun ia ki jaka sumar pang hapoh ka jylla, khnang ba kan long ka jingmyntoi ia ki paidbah hapoh ka jylla hi baroh kawei bad khamtam eh ia kiba kum kitei ki jait jaka sumar, kiba iasyriem kum ki jaka sumar tynrai.


Shillong: U myntri rangbah ka jylla u Conrad K. Sangma myn hynnin ka sngi u la plie paidbah ia ka Ribbit Lake Resort kum shi bynta ban sdang ia ka Spring Festival 2020-Lake Side Fiesta ha Langkawet Pynursla ha ka jing ia don lang da u symbud myntri u Prestone Tynsong, u MLA ka Nongstoin u M. Byrsat bad u MLA ka Jirang u S. Sohtun, MDC Grace Kharpuri bad u R. Lalrodingi jong ka NEC lem bad kiwei kiwei de. Haba kren ha ka kane ka sngi u myntri rangbah ka jylla u Conrad K Sangma u la ong ba kadei ka thong ba kongsan jong ka sorkar Meghalaya ban kyntiew ia ka kam jngoh kai hapoh ka ka jylla na ka bynta ban kyntiew ia ka iom kam ioh jam ki samla jng ka jylla. Ka kam jongoh kai pyrthei hapoh ka jylla kan dei ka lad ban kyniew ia ka ioh ka kot ka jylla bad ruh ia ka roi ka par na ka bynta ka jylla u la bynrap. U la ong ruh ba ka sorkar Meghalaya lyngba ka kam jngoh kai pyrthei ka kwah ban pyn sah kynmaw ia ki jaka ba pawnam ka jylla da ka ba hikai ia ki paidbah ka jylla ban burom ia ki jaka jngoh kai hapoh ka jylla. U Conrad K Sangma u la ong ruh ba sorkar Meghalaya ka la ioh kumba 700 klur tyngka na ka New Development Bank na ka bynta ban kyntiew ia ka kam jngoh kai ha ki jaka kyndong ha kumba 500 tylli ki shnong hapoh ka jylla bad lyngba kane ka sorkar kan tei ruh ia ki jaka sah ki ba wan jngoh kai ia ka jylla. Na ka liang u symbud myntri ka jylla u Prestone Tynsong u la ong ba ka jylla ka ioh nong kumba 30 percent ia ka jing ioh jing kot ka jylla. U la ong ruh ba ka jylla kan dang pyrshang shuh shuh na ka bynta ban kyntiew ia ka jing ioh kam ki samla ha ka tnat jngoh kai pyrthei hapoh ka jylla. U director ka tnat jngoh kai pyrthei ka jylla u C.V. Diengdoh u la ong ba ka kam jngoh kai pyrthei hapoh ka jylla nalro ka pynioh ioh nong ia ka jylla ka hikai ruh ia ki paidbah ka jylla ban sumar ia ka mariang bad ia ka riti dustur jong ka jylla.


Shillong: Ka elekshon MDC shiteng samoi ha Langrin konstitwensi ka la sakhi ia ka jingwan iashim bynta kaba 81.9 percent kaba la long naduh 7am haduh 4pm myn hynnin ka sngi. Ka Deputy Commissioner ka South West Khasi Hills District ka kong Iswanda Laloo kaba dei ruh ka returning ophisar na ka bynta ka ilekshon shiteng samoi sha ka 26-Langrin MDC konstitwensi kala iathuh ba ka ilekshon kala iaid beit bad kiba poi thep vote ki long 81.9%. Ki don baroh 24060 ngut kiba la wan iashim bynta ha kane ka jingjied kynthup 11966 ki shynrang (80.3%) bad 12094 kynthei (83.7%). Ka Deputy Commissioner kala iathuh ba ka ilekshon kala iaid beit khlem don kano kano ka jingthut. Ka jingniew vote kan long ha ka 3 tarik u Lber bnai ban wan. Ki kyrtong kiba ia khun ha kane ka ilekshon ki long lai ngut, u Bah Pius Marwein na ka UDP uba long u MLA, u bah Jotin Khardewsaw na ka Congress bad u bah Kitborlang Nongrem na ka NPP.


Shillong: Ka East Khasi Hills Cricket Association ( EKHCA) kan pynlong ia ka lympung ialehkai kriket na ka bynta ki khynnah kiba hapoh 12 snem bad hapoh 15 snem ka rta ha u Lber mynta u snem. Ka lympung ialehkai Under- 12 kan dei tang na ka bynta ki shynrang, katba ka Under- 15 kan long na ka bynta ki shynrang bad kynthei. Kino kino ki kynhun ne skul kiba kwah ban iashim bynta ki lah ban phah ia ka bai rung kaba T. 500 hashwa ia ka 7 tarik u Lber. Ia ki jingtip ba kham bniah ki lah ban iakynduh ia u Bah Aaron Diengdoh ( 9485449298).


Shillong: Ka ophis jong ka District Magistrate, East Khasi Hills District, ka la pynjari biang ia ka korphiw, kaba sdang naduh ka por 12baje mynta ka nohsngi bad haduh ban da pynbna da kumwei pat. Ka kyrwoh, ka ong ba ki bor District, ki iohi, ba kan lah ban don ka jingthut ka suk ka sain ha ka nongbah bad kaba lah ban ktah ia ki jingim briew, kumta la pynjari biang noh ia ka korphiw ha ki bynta jong ka Jaiaw, Mawkhar, Umsohsun, Riatsamthiah, Wahingdoh, Mission, Mawprem, Lumdiengjri, Lamavilla, Qualapatty, Wahthapbru, Sunny Hills, Cantonment, Boucher Road, Mawlong Hat (lait noh ki jaka sha palat Umshyrpi). Kito ki jaka ki kynthup ruh ia ka Police Bazar, Jail Road, Keatinge Road, Polo.


Shillong: La ioh khubor ba ki pulit jong ka Meghalaya, ki la lap ia ka jaka ba thang ia ka lama lai rong jong ka India bad ka jaka ka dei ha ka kynroh jong ka Bible Society of India, kaba ha Madan Student Jaiaw. Ki pulit ki la leit peit ia katei ka jaka bad ki la lum ia ki sakhi kiba don ha katei ka jaka thang bad la phah ia ki jingshisha sha ka Forensic Science Laboratory (FSL) ha Mawdiangdiang. Ka jingtohkit, ka dei hadien ba la pyn saphriang ha ki social media, ha ki khyndiat sngi ba ladep, ia ka jingthang ia katei ka lama lai rong bad ki pulit ki la shimti ban tohkit halor katei ka jingjia.


Shillong: Phra ngut ki briew kiba donkti ki la shah kem, halor ka jingdon kti jongki ban pynmih jing kulmar ha Ichamati, hynnin ka nohsngi, ong U myntri rangbah ka Jylla, ha ka jingkren jongu, kaba la pyllait da ka video. U myntri rangbah, u pynbna ruh ban siew T.2lak, sha uba iap na katei ka jingjia ha Ichamati bad u myntri rangbah, u phah ia ka jingsngew lem ruh sha ka longiing, kaba la duh noh ia u dkhot jong ka iing ha katei ka jingjia. Ha ka video, u myntri rangbah, u iathuh ruh ba ki shipai jong ka sorkar India, kin sa wan poi sha ka nongbah Shillong bad ka sorkar, ka la nang pynkhlain ruh ia ka jingtrei kam jong ki pulit ha ka Sohra Civil Sub Division.


Shillong: U Conrad K Sangma, myntri rangbah ka Jylla, u pynsngew ba ka sorkar kan lah ban weng noh ia ka jingkhang internet ha ar tylli ki District jong ka Jaintia Hills. Ngin rai hi mynta ka miet, halor ka jing khang internet bad ngi pynthikna ban weng noh ia katei ka jingkhang internet ha ki bynta jong ka Jaintia Hills ong U Sanga mynta ka janmiet, hadien ka jing ia kynduh bad u myntri kam poh iing lem bad kiwei de ki heh sorkar. La iathuh ba U Sangma, ula ia kynduh ruh ia U Lat ka Jylla mynta ka sngi. U Sangma, u iathuh ba ka sorkar kan peit bha ruh halor ka jingweng internet ha ki bynta jong ka Khasi Hills, ba kynthup ia ka nongbah Shillong, namar ba u ong ba ka suk ka sain, ka la nang wan phai biang mynta.